Mistoqsijiet u Tweġibiet: Il-Coronavirus u l-Istrateġija tal-UE għall-Vaċċini

Fis-17 ta' Ġunju, il-Kummissjoni Ewropea ppreżentat Strateġija Ewropea biex taċċellera l-iżvilupp, il-manifattura u l-użu ta' vaċċini kontra l-COVID-19.

L-istrateġija tal-UE għall-Vaċċini għandha l-għanijiet li tiżgura l-produzzjoni fl-Ewropa ta' vaċċini kwalitattivi, sikuri u effikaċi, u li tiżgura l-aċċess rapidu għalihom għall-Istati Membri u l-popolazzjonijiet tagħhom.

Barra minn hekk, l-Istrateġija tirrifletti l-isforz globali ta' solidarjetà u tiżgura l-aċċess ekwu għal vaċċin affordabbli kmieni kemm jista' jkun.

L-azzjoni konġunta fil-livell tal-UE hija l-mod l-aktar garantit, rapidu u effiċjenti biex jintlaħqu dawn l-objettivi.

L-ebda Stat Membru waħdu ma għandu l-kapaċità li jiżgura l-investiment fl-iżvilupp u fil-produzzjoni ta' ammont suffiċjenti ta' vaċċini.

Huwa biss permezz ta' azzjoni rapida u unifikata mill-UE u mill-Istati Membri tagħha li jistgħu jiġu żgurati provvisti suffiċjenti u rapidi ta' vaċċin sikur u effettiv.

Strateġija komuni tippermetti l-attenwazzjoni u l-kondiviżjoni aħjar tar-riskji, kif ukoll il-ġbir ta' investimenti biex jinkisbu ekonomiji ta' skala, jikber l-ambitu u tiżdied ir-rapidità.

Il-Kummissjoni ffirmat żewġ kuntratti inizjali, ma' AstraZeneca u ma' Sanofi-GSK, biex tippermetti x-xiri ta' vaċċin ladarba jiġi ppruvat li huwa sikur u effiċjenti.

Ġew konklużi taħditiet esploratorji b'suċċess ma' Johnson & Johnson fit-13 ta' Awwissu, ma' CureVac fit-18 ta' Awwissu, ma' Moderna fl-24 ta' Awwissu u ma' BioNTech fid-9 ta' Settembru.*

PROĊESS TAN-NEGOZJATI

L-Istati Membri kollha huma rappreżentati fil-Kumitat ta' Tmexxija u fit-Tim tan-Negozjati?

L-Istati Membri kollha approvaw l-approċċ stabbilit mill-Istrateġija għall-Vaċċini u ffirmaw ftehim għall-implimentazzjoni tagħha.

B'konsegwenza ta' dan, l-Istati Membri kollha huma rappreżentati fil-Kumitat ta' Tmexxija li jiddiskuti u jirrieżamina l-aspetti kollha tal-kuntratti ta' Ftehim ta' Xiri bil-Quddiem (APA) qabel l-iffirmar Il-Kumitat jaħtar il-membri tat-Tim Konġunt tan-Negozjati, li jinnegozja l-APAs mal-iżviluppaturi tal-vaċċini u jirrapporta lill-Kumitat.

Il-parteċipanti kollha f'dawn l-istanzi ġew maħtura mill-Gvernijiet tagħhom u ffirmaw dikjarazzjonijiet ta' nuqqas ta' kunflitt ta' interess u ta' kunfidenzjalità.

X'inhi d-differenza bejn il-konklużjoni ta' Ftehim ta' Xiri bil-Quddiem (APA) u l-iffirmar ta' kuntratt ma' kumpanija farmaċewtika?

Qabel ma jiġi nnegozjat Ftehim ta' Xiri bil-Quddiem (APA), it-Tim tan-Negozjati jagħmel taħditiet esploratorji mal-kumpanija biex isir jaf jekk ikunx raġonevoli li jipproċedi għal negozjati kuntrattwali dettaljati.

Jekk dan ikun il-każ u jintlaħaq fehim komuni dwar lista ta' kondizzjonijiet, tintbagħat stedina għall-offerti lill-kumpanija, li mbagħad ikollha tipproponi offerta.

APA jiġi konkluż meta ż-żewġ naħat ikunu ffinalizzaw ix-xogħol kuntrattwali.

Dan jiġi diskuss u maqbul mal-Kumitat ta' Tmexxija.

Il-konklużjoni ta' APA teħtieġ l-approvazzjoni tal-Kummissjoni.

Jekk l-APA jipprevedi obbligu għall-Istati Membri biex jixtru dożi tal-vaċċin (anki jekk fl-APA jista' jkun hemm ukoll dożi opzjonali oħra), l-Istati Membri għandhom ħamest ijiem tax-xogħol biex jinnotifikaw li ma jixtiequx jieħdu l-opzjoni.

Il-kuntratt jiġi ffirmat biss jekk mill-inqas erba' Stati Membri jkunu lesti li jintrabtu bih.

Jekk l-APA jipprevedi biss opzjoni għall-Istati Membri biex jixtru dożi tal-vaċċin f'data aktar tard, il-Kummissjoni tista' tapprova u tiffirma l-APA direttament mal-kumpanija kkonċernata.

L-Istati Membri jistgħu jiddeċiedu aktar tard jekk jeżerċitawx din l-opzjoni.

Huma l-Istati Membri li huma responsabbli għax-xiri tal-vaċċini meta dawn isiru disponibbli.

Il-Kummissjoni se tippubblika l-kuntratti ffirmati ma' kumpaniji farmaċewtiċi?

L-enfasi għall-Kummissjoni hija l-protezzjoni tas-saħħa pubblika u l-iżgurar tal-aħjar ftehimiet possibbli mal-kumpaniji sabiex il-vaċċini jkunu affordabbli, sikuri u effikaċi.

Il-kuntratti huma protetti għal raġunijiet ta' kunfidenzjalità, li hija ġġustifikata min-natura kompetittiva ħafna ta' dan is-suq globali.

Dan sabiex jiġu protetti n-negozjati sensittivi kif ukoll tal-informazzjoni relatata man-negozju, bħall-informazzjoni finanzjarja u l-pjanijiet ta' żvilupp u ta' produzzjoni.

L-iżvelar ta' informazzjoni kummerċjali sensittiva jimmina wkoll il-proċess tal-offerti u jkollu konsegwenzi potenzjalment estensivi għall-kapaċità tal-Kummissjoni li twettaq il-kompiti tagħha kif stabbilit fl-istrumenti legali li jiffurmaw il-bażi tan-negozjati.

Il-kumpaniji kollha jeħtieġu li tali informazzjoni kummerċjali sensittiva tibqa' kunfidenzjali bejn il-firmatarji tal-kuntratt.

Għalhekk, il-Kummissjoni trid tirrispetta l-kuntratti li tikkonkludi mal-kumpaniji.

Fl-aħħar nett, il-Kummissjoni hija responsabbli fir-rigward tal-istituzzjonijiet Ewropej l-oħra u fir-rigward taċ-ċittadini Ewropej.

Il-Kummissjoni qed taġixxi f'konformità sħiħa mar-regoli applikabbli kollha fir-rigward tal-ġestjoni finanzjarja, li tista' tkun soġġetta għal awditjar fi stadju aktar tard.

RESPONSABBILTÀ U INDENNIZZ

Il-Kummissjoni għamlet konċessjonijiet dwar ir-responsabbiltà lill-industrija, b'mod partikolari dwar l-indennizz għal ċerti responsabbiltajiet?

Il-Kummissjoni tiżgura li kwalunkwe ftehim li jsir biex jiġu żgurati l-vaċċini permezz tal-Istrateġija għall-Vaċċini se jkun kompletament konformi mad-dritt tal-UE.

Il-kuntratti li l-Kummissjoni qed tinnegozja jirrispettaw u jipproteġu bis-sħiħ id-drittijiet taċ-ċittadini, f'konformità mad-Direttiva dwar ir-Responsabbiltà għall-Prodotti.

F'konformità mar-regoli tal-UE dwar ir-responsabbiltà għall-prodotti, ir-responsabbiltà tibqa' tal-kumpanija.

Madankollu, sabiex jikkumpensaw għar-riskji potenzjali meħuda mill-manifatturi minħabba l-perjodu ta' żmien iqsar mhux tas-soltu għall-iżvilupp tal-vaċċini, l-APAs jipprevedu li l-Istati Membri jindennizzaw lill-manifattur għar-responsabbiltajiet possibbli mġarrba biss taħt kondizzjonijiet speċifiċi stabbiliti fl-APAs

Matul l-implimentazzjoni tal-Istrateġija għall-Vaċċini, il-Kummissjoni għamlitha ċara li mhijiex lesta li tagħmel kompromessi dwar l-applikazzjoni tar-regoli eżistenti li japplikaw għat-tqegħid fis-suq ta' prodotti farmaċewtiċi.

Dawn il-prinċipji huma ugwalment validi għal kwalunkwe klawżola ta' indennizz li l-Kummissjoni tinnegozja.

Għalhekk, id-dispożizzjonijiet dwar ir-responsabbiltà u l-indennizz bl-ebda mod ma jbiddlu l-oneru regolatorju tal-prova li għandhom il-kumpaniji biex juru s-sikurezza u l-effikaċja tal-prodotti tagħhom.

Kwalunkwe vaċċin mqiegħed fis-suq irid jissodisfa r-rekwiżiti tas-sikurezza meħtieġa u jiġi soġġett għall-valutazzjoni xjentifika indipendenti li ssir mill-Aġenzija Ewropea għall-Mediċini bħala parti mill-proċedura tal-awtorizzazzjoni għat-tqegħid fis-suq tal-UE.

L-UE u l-Istati Membri se jkomplu jieħdu l-miżuri kollha meħtieġa biex jipproteġu liċ-ċittadini, filwaqt li jiżguraw li:

PROĊESS TAL-AWTORIZZAZZJONI

Kif jista' jiġi żviluppat u awtorizzat vaċċin kontra l-COVID-19 fi żmien ta' bejn 12 u 18-il xahar meta l-proċess normali jieħu madwar 10 snin?

X'inhuma r-rwoli tal-Aġenzija Ewropea għall-Mediċini (EMA) u tal-Kummissjoni Ewropea f'dan il-kuntest, u kif jista' jitħaffef il-proċess tal-awtorizzazzjoni għat-tqegħid fis-suq f'sitwazzjonijiet ta' emerġenza?

Bħalissa ninsabu f'nofs l-aktar kriżi serja tas-saħħa pubblika li qatt seħħet fi żminijiet moderni.

Is-sejba ta' vaċċin sikur u effettiv se tkun element ewlieni tal-istrateġija tal-ħruġ mill-pandemija.

L-Ewropa u d-dinja jeħtieġ li jaġixxu malajr u diversi timijiet madwar id-dinja qed jaħdmu bl-għan li jipprovdu vaċċin effettiv fi żmien ta' bejn 12 u 18-il xahar.

Madankollu, il-forniment ta' vaċċin effettiv f'perjodu ta' żmien iqsar ma jfissirx li jsir xi kompromess fuq is-sikurezza; għall-kuntrarju, is-sikurezza u l-effettività tal-vaċċini mhumiex negozjabbli u huma rekwiżit fundamentali biex kwalunkwe vaċċin jiddaħħal fis-suq tal-UE u fi swieq oħra.

Huwa minnu li l-iżvilupp tal-vaċċin jista' jieħu ż-żmien u huwa għalhekk li ħloqna l-Istrateġija tagħna għall-Vaċċini biex ningħaqdu flimkien u naħdmu fuq il-fronti kollha, il-ħin kollu, mal-Istati Membri kollha, mas-sħab globali, mar-riċerkaturi u max-xjenzati biex niżviluppaw vaċċin sikur u effikaċi fi żmien qasir.

Il-perjodu ta' żmien ta' 10 snin, ta' spiss ikkwotat, jirreferi għaż-żmien li jgħaddi bejn il-konċezzjoni u l-awtorizzazzjoni, inkluż il-ġbir tal-evidenza meħtieġa permezz ta' provi kliniċi.

It-tnaqqis ta' din l-iskeda ta' żmien għal bejn 12 u 18-il xahar ifisser li jridu jiġu aċċellerati kemm l-iskeda ta' żmien għall-iżvilupp u l-manifattura kif ukoll dik għall-awtorizzazzjoni għat-tqegħid fis-suq.

Il-proċessi regolatorji se jkunu flessibbli iżda se jibqgħu rigorużi bħal dejjem.

Flimkien mal-Istati Membri u mal-Aġenzija Ewropea għall-Mediċini, il-Kummissjoni se tuża l-flessibbiltà li teżisti fil-qafas regolatorju tal-UE biex taċċellera l-awtorizzazzjoni u d-disponibbiltà ta' vaċċini effettivi kontra l-COVID-19, filwaqt li jinżammu l-istandards tal-kwalità, tas-sikurezza u tal-effikaċja tal-vaċċini.

Il-proċess tal-awtorizzazzjoni għat-tqegħid fis-suq

Il-produtturi tal-vaċċin jiddeċiedu jekk u meta jissottomettu l-applikazzjoni għal awtorizzazzjoni għat-tqegħid fis-suq għal vaċċin.

Ir-rwol tal-EMA f'dan il-kuntest huwa li twettaq valutazzjoni xjentifika indipendenti tal-applikazzjoni u tippreżenta l-opinjoni xjentifika tagħha lill-Kummissjoni Ewropea li hija responsabbli mill-ħruġ ta' awtorizzazzjoni għat-tqegħid fis-suq li tkun valida għall-UE kollha.

L-awtorizzazzjoni għat-tqegħid fis-suq tingħata biss jekk il-bilanċ bejn il-benefiċċji u r-riskji jirriżulta pożittiv wara valutazzjoni tal-kwalità, tas-sikurezza u tal-effikaċja tal-prodott.

Varjazzjonijiet mill-pjanijiet ta' żvilupp tas-soltu huma possibbli fil-kuntest ta' emerġenza u l-iżviluppaturi jistgħu jnaqqsu l-iskedi ta' żmien, pereżempju, billi jwettqu xi studji b'mod parallel, minflok ma jwettquhom b'mod sekwenzjali, u billi jużaw varjetà ta' tipi ta' provi u punti tat-tmiem biex jiddeterminaw l-effikaċja.

L-iżviluppaturi huma mħeġġa jiddiskutu l-pjanijiet ta' żvilupp mar-regolaturi biex jiġu ċċarati r-rekwiżiti tal-approvazzjoni għat-tqegħid fis-suq.

Il-provi kliniċi għall-vaċċini kontra l-COVID-19 qed jitwettqu aktar malajr mis-soltu minħabba li l-isforz li qed isir fl-organizzazzjoni u t-twettiq tagħhom żdied b'mod sinifikanti min-naħa tal-promoturi, tar-riċerkaturi u tar-regolaturi.

In-natura mifruxa tal-pandemija tfisser li fi żmien relattivament qasir jista' jiġi reklutat għadd kbir ta' parteċipanti fil-provi, mingħajr ma tiġi kompromessa l-kwalità tal-provi nfushom.

Is-sistema regolatorja tal-UE qed tiddedika riżorsi sinifikanti biex tappoġġa l-iżvilupp u l-awtorizzazzjoni rapidi ta' vaċċini kontra l-COVID-19 li jkunu sikuri, effettivi u ta' kwalità għolja.

It-Task Force tal-EMA għall-pandemija (COVID-ETF), li tlaqqa' fi grupp wieħed l-aqwa esperti xjentifiċi min-netwerk regolatorju tal-UE, se taħdem mill-qrib mal-Kumitat għall-Prodotti Mediċinali għall-Użu mill-Bniedem (CHMP) tal-EMA biex tinkiseb koordinazzjoni ottimali u rapida fl-attivitajiet relatati mal-iżvilupp, l-awtorizzazzjoni u l-monitoraġġ tas-sikurezza tal-vaċċini kontra l-COVID-19.

Jista' vaċċin jiġi approvat qabel titlesta l-fażi 3 tal-provi kliniċi?

Objettiv ewlieni tal-Kummissjoni u tal-Aġenzija Ewropea għall-Mediċini, permezz tal-Istrateġija tal-UE għall-Vaċċini, huwa li jiġu żgurati l-kwalità, is-sikurezza u l-effikaċja tal-vaċċini.

Bħala tali, kwalunkwe vaċċin jista' jingħata biss awtorizzazzjoni għat-tqegħid fis-suq fl-UE wara li ssirlu evalwazzjoni bir-reqqa.

Biex tirrakkomanda l-awtorizzazzjoni ta' vaċċin, l-EMA jrid ikollha biżżejjed informazzjoni dwar is-sikurezza, l-effikaċja u l-kwalità farmaċewtika tiegħu.

L-awtorizzazzjoni għat-tqegħid fis-suq tingħata biss meta l-evidenza turi li l-benefiċċji tal-vaċċin huma akbar minn kwalunkwe riskju.

Fil-prinċipju,biex tiġi appoġġata l-awtorizzazzjoni għat-tqegħid fis-suq ta' vaċċin kontra l-COVID-19, fil-Fażi 3 se jkunu meħtieġa provi fuq skala kbira għall-effikaċja li jinvolvu eluf ta' parteċipanti.

Dawn il-provi għandhom ikunu mfassla biex ikejlu l-effikaċja tal-vaċċin fil-protezzjoni kontra l-COVID-19 (punti tat-tmiem li juru l-effikaċja) u s-sikurezza tiegħu.

Dan għaliex ma hemm l-ebda indikatur magħruf (bħal-livelli ta' antikorpi fid-demm) li jista' jipprevedi l-livell ta' protezzjoni u li jista' jintuża minflok il-punti tat-tmiem li juru l-effikaċja.

Barra minn hekk, bħalissa ninsabu f'sitwazzjoni fejn il-virus qed jiċċirkola, li jagħmilha fattibbli li l-effikaċja ta' vaċċin tiġi stabbilita permezz ta' provi kliniċi fuq skala kbira.

Il-protokolli ta' tali provi kliniċi, inkluż kwalunkwe pjan għal analiżi interim, huma soġġetti għall-approvazzjoni regolatorja.

Fiex tikkonsisti l-valutazzjoni xjentifika mill-Aġenzija Ewropea għall-Mediċini?

X'inhu l-proċess tal-approvazzjoni?

Biex jikseb approvazzjoni għat-tqegħid fis-suq ta' vaċċin fl-UE, l-iżviluppatur tal-vaċċin jeħtieġ li jissottometti r-riżultati tal-ittestjar / tal-investigazzjonijiet kollha lill-awtoritajiet regolatorji tal-mediċini fl-Ewropa bħala parti minn applikazzjoni għal “awtorizzazzjoni għat-tqegħid fis-suq”.

L-applikazzjonijiet għall-awtorizzazzjoni għat-tqegħid fis-suq sottomessi lill-EMA ssirilhom valutazzjoni xjentifika komprensiva u indipendenti mwettqa mill-kumitati ta' esperti xjentifiċi tal-EMA dwar il-mediċini għall-użu mill-bniedem u dwar is-sikurezza (is-“CHMP” u l-“PRAC”), magħmula minn esperti li jaħdmu fl-aġenziji regolatorji nazzjonali tal-mediċini.

Bħal fil-każ tal-mediċini kollha, il-leġiżlazzjoni tal-UE tirrikjedi li l-evalwazzjonijiet inizjali jitwettqu separatament minn żewġ timijiet ta' valutazzjoni differenti (immexxija mill-hekk imsejħa Relatur u Korelatur) u jiġu rieżaminati f'daqqa mill-Kumitat.

Għall-COVID-19, l-EMA stabbiliet proċeduri rapidi ta' rieżami biex jitwettqu valutazzjonijiet tal-applikazzjonijiet malajr filwaqt li jiġu żgurati opinjonijiet xjentifiċi robusti.

Il-qofol ta' dan it-tqassir tal-perjodi ta' żmien huma r-“rieżamijiet kontinwi”.

F'każijiet ta' emerġenza tas-saħħa pubblika, l-EMA tivvaluta d-data għal mediċini jew vaċċini promettenti hekk kif issir disponibbli.

Għalhekk, permezz ta' dawn ir-rieżamijiet kontinwi, l-EMA tkun tista' tibda tevalwa d-data waqt li l-iżvilupp ikun għadu għaddej.

Meta l-iżvilupp tal-mediċina jkun avvanza biżżejjed biex issir applikazzjoni għal awtorizzazzjoni għat-tqegħid fis-suq, il-proċedura ta' valutazzjoni formali tista' ssir f'perjodu ta' żmien iqsar mis-soltu, minħabba li d-data tkun diġà ġiet skrutinizzata waqt ir-rieżami kontinwu.

Is-CHMP, ladarba jkun ikkonkluda l-evalwazzjoni xjentifika tiegħu tad-data u wara li jivvaluta l-kwalità, is-sikurezza u l-effikaċja tal-prodott mediċinali inkwistjoni, jagħmel rakkomandazzjoni dwar jekk il-mediċina għandhiex tingħata awtorizzazzjoni għat-tqegħid fis-suq fl-UE.

Madankollu, jekk fiż-żmien tal-applikazzjoni għal awtorizzazzjoni għat-tqegħid fis-suq ma tkunx disponibbli data komprensiva, is-sistema regolatorja tal-UE hija mfassla biex tindirizza sitwazzjoni ta' dan it-tip billi tipprevedi sistema ta' awtorizzazzjoni kondizzjonali.

Dan ifisser li l-awtorizzazzjoni inizjali (“kondizzjonali”) mogħtija mill-Kummissjoni tkun ibbażata fuq data inqas komprensiva mis-soltu (iżda xorta waħda b'bilanċ pożittiv bejn il-benefiċċji u r-riskji), u b'obbligi fuq id-detenturi tal-awtorizzazzjoni għat-tqegħid fis-suq li d-data sħiħa tingħata wara u tiġi sottomessa għall-valutazzjoni.

L-awtorizzazzjonijiet kondizzjonali għat-tqegħid fis-suq huma mmonitorjati mill-qrib u soġġetti għal rieżami annwali.

Il-Kummissjoni Ewropea tieħu deċiżjoni dwar jekk toħroġx jew le l-awtorizzazzjoni għat-tqegħid fis-suq abbażi tar-rakkomandazzjoni mill-EMA.

Il-perjodu ta' żmien għat-teħid tad-deċiżjonijiet se jitnaqqas ukoll billi jitqassar il-perjodu għall-konsultazzjoni tal-Istati Membri, u billi t-traduzzjoni tad-dokumenti għas-sett kollu ta' lingwi tiġi permessa li ssir wara l-awtorizzazzjoni, minflok qabel.

Liema rekwiżiti ta' sikurezza jeħtieġ li jiġu ssodisfati?

Sabiex tawtorizza kwalunkwe prodott mediċinali, l-EMA jeħtieġ li jkollha u tivvaluta informazzjoni robusta dwar is-sikurezza, l-effikaċja u l-kwalità farmaċewtika tiegħu, fejn is-sikurezza tkun l-aktar importanti.

Ir-rekwiżiti tas-sikurezza għall-vaċċini kontra l-COVID-19 jibqgħu għoljin daqs għal kwalunkwe vaċċin ieħor fl-UE, u l-kuntest ta' pandemija mhux se jbiddel dan.

Qabel ma vaċċin jiġi approvat għall-użu, il-parti l-kbira tal-evidenza dwar is-sikurezza u l-effikaċja tiegħu tiġi mir-riżultati tal-provi kliniċi, fejn il-parteċipanti jintgħażlu bir-reqqa u jiġu segwiti f'kondizzjonijiet ikkontrollati.

Barra minn hekk, wara l-awtorizzazzjoni, id-dritt tal-Unjoni jirrikjedi li s-sikurezza tal-vaċċin – kif inhu r-rekwiżit għall-prodotti mediċinali kollha – tiġi mmonitorjata waqt l-użu.

Minbarra s-sikurezza, l-effettività tal-vaċċin għandha tiġi mmonitorjata wkoll.

Bħala parti minn dan il-monitoraġġ, l-istudji jitwettqu wara t-tqegħid fis-suq.

Uħud minn dawn l-istudji jistgħu jiġu imposti fuq il-kumpaniji bħala parti mill-kondizzjonijiet biex iżommu l-awtorizzazzjoni għat-tqegħid fis-suq tagħhom; se jsiru studji oħra mill-awtoritajiet pubbliċi responsabbli għall-programmi tal-vaċċinazzjoni.

L-UE għandha sistema komprensiva ta' monitoraġġ tas-sikurezza (farmakoviġilanza) li tippermetti li jiġu stabbiliti miżuri biex jitnaqqas kemm jista' jkun ir-riskju, biex jiġi żgurat ir-rappurtar ta' effetti sekondarji suspettati, biex jiġi identifikat kwalunkwe effett avvers potenzjali, u biex tiġi introdotta kwalunkwe azzjoni ta' mitigazzjoni meħtieġa minn kmieni.

B'mod partikolari fir-rigward tal-vaċċini kontra l-COVID-19, l-EMA, b'kollaborazzjoni mill-qrib mal-Kummissjoni, mal-Istati Membri u mas-Sħab Ewropej u internazzjonali, qed tistabbilixxi attivitajiet imtejba ta' monitoraġġ tas-sikurezza.

Dawn l-attivitajiet għandhom l-għan li jiżguraw li kwalunkwe informazzjoni ġdida miġbura wara t-tqegħid fis-suq tiġi identifikata u evalwata malajr kemm jista' jkun, u li jittieħdu azzjonijiet regolatorji xierqa f'waqthom biex jipproteġu lill-pazjenti u jissalvagwardjaw is-saħħa pubblika.

Dawn l-attivitajiet jinkludu l-ġbir ta' data dwar l-esponiment, it-titjib fid-detezzjoni u l-ġestjoni tas-sinjali tas-sikurezza, it-titjib tat-trasparenza u l-istabbiliment ta' infrastruttura Ewropea għall-monitoraġġ tal-vaċċini, inklużi studji ta' osservazzjoni f'diversi ċentri dwar il-pazjenti tal-COVID-19.

Se tiġi żgurata l-komunikazzjoni ċara u fil-pront tar-riżultati ta' dawn l-evalwazzjonijiet.

LADARBA VAĊĊIN IKUN DISPONIBBLI

X'jiġri fil-fatt, meta l-vaċċin ikun disponibbli?

Vaċċin isir disponibbli biss wara li jkun issodisfa r-rekwiżiti tas-sikurezza stabbiliti, fejn qabel ikun ġie soġġett għall-valutazzjoni xjentifika robusta li ssir mill-Aġenzija Ewropea għall-Mediċini u għadda mill-proċedura tal-awtorizzazzjoni għat-tqegħid fis-suq tal-UE.

L-Istati Membri mbagħad ikunu jistgħu jibbenefikaw minn dawk id-dożi billi jixtruhom, skont l-APA konkluż.

Fejn se jinħażnu d-dożi?

Kull Stat Membru se jiddeċiedi hu dwar l-aħjar mod kif jaħżen il-vaċċini.

Il-kondizzjonijiet tekniċi tal-ħżin jiġu definiti minn kull manifattur abbażi tar-rekwiżiti speċifiċi ta' kull tip ta' vaċċin biex tiġi żgurata l-kwalità tagħhom.

Min se jirċievi l-ewwel dożi?

L-Istati Membri kollha se jkollhom aċċess ugwali għad-dożi disponibbli.

L-Istati Membri mbagħad jiddeċiedu lil min joffru l-vaċċini minn fost il-popolazzjoni tagħhom.

FAĊILITÀ TAL-AĊĊESS GLOBALI GĦAL VAĊĊINI KONTRA L-COVID-19 (COVAX)

X'inhu l-involviment tal-Kummissjoni mal-COVAX?

Il-Faċilità COVAX, immexxija b'mod konġunt mill-Alleanza GAVI (alleanza għall-vaċċini), mill-Koalizzjoni għall-Innovazzjonijiet fit-Tħejjija għall-Epidemiji (CEPI) u mid-WHO, għandha l-għan li taċċellera l-iżvilupp u l-manifattura ta' vaċċini kontra l-COVID-19 u li tiżgura aċċess ġust u ekwu għal kull pajjiż fid-dinja.

L-appoġġ għall-aċċess ugwali u globali għal vaċċin sikur u effiċjenti għad-dinja kollha huwa prijorità tal-Kummissjoni.

L-ebda reġjun tad-dinja mhu sikur qabel ma nkunu sikuri lkoll kemm aħna.

Huwa għalhekk li, fil-31 ta' Awwissu, il-Kummissjoni esprimiet l-interess tagħha li tipparteċipa fil-COVAX.

It-tħabbira tal-31 ta' Awwissu kienet tinkludi appoġġ ta' €400 miljun f'garanziji għall-Faċilità COVAX.

Il-vaċċini mixtrija f'dan il-kuntest huma għall-Pajjiżi b'Introjtu Baxx u Medju.

Il-Kummissjoni u l-Istati Membri li ngħaqdu mal-Faċilità COVAX jaffermaw mill-ġdid li qed jappoġġaw l-objettivi u l-interessi tal-COVAX bħala grupp, sabiex l-Istrateġija tal-UE għall-Vaċċini u l-Faċilità COVAX isiru komplementari u b'hekk ikunu qed isaħħu lil xulxin.

Il-Kummissjoni u l-Istati Membri bħalissa qed isegwu approċċ konġunt għall-parteċipazzjoni tagħhom fil-COVAX, u l-espressjoni ta' interess tal-31 ta' Awwissu hija parti minn dan il-proċess.

Bħalissa għaddejjin taħditiet mal-GAVI u mas-CEPI biex f'Settembru jintlaħaq ftehim dwar it-termini u l-kondizzjonijiet għall-parteċipazzjoni tal-UE fil-Faċilità COVAX. .

Il-Kummissjoni se takkwista vaċċini permezz tal-faċilità COVAX?

Il-Kummissjoni qed tixtri biss vaċċini f'isem l-Istati Membri tal-UE permezz tal-mekkaniżmu stabbilit fl-Istrateġija tal-UE għall-Vaċċini u qed tiffinanzjah permezz tal-Istrument għall-Appoġġ ta' Emerġenza (ESI).

Il-parteċipazzjoni tal-Kummissjoni fil-COVAX tappoġġa sforz globali għall-produzzjoni u d-distribuzzjoni ta' vaċċini lil dawk kollha fil-bżonn, b'mod partikolari għall-pajjiżi b'introjtu baxx u medju.

It-termini u l-kondizzjonijiet dettaljati għall-parteċipazzjoni u l-kontribuzzjoni tal-UE u tal-Istati Membri qed jiġu diskussi u se jiġu deċiżi fil-jiem u l-ġimgħat li ġejjin.

L-Istati Membri jistgħu jixtru l-vaċċini permezz tal-COVAX?

L-Istati Membri impenjaw ruħhom, bħala parti mill-Istrateġija tal-UE għall-Vaċċini, li ma jidħlux f'negozjati paralleli mal-istess manifatturi tal-vaċċini li magħhom għaddejjin taħditiet fil-livell tal-UE.

Dan ma jeskludix il-possibbiltà ta' parteċipazzjoni f'negozjati ma' kumpaniji oħra tal-vaċċini permezz tal-COVAX.

Għal xiex se jintużaw il-garanziji u għaliex ma jingħatawx flus kontanti?

Il-Kummissjoni qed tipprovdi garanziji finanzjarji li jappoġġaw in-negozjati tal-COVAX dwar ftehimiet ta' xiri bil-quddiem ta' vaċċini.

Dawn il-garanziji jippermettu lill-COVAX tnaqqas ir-riskju u tikkonkludi ftehimiet ta' xiri bil-quddiem ma' għadd akbar ta' produtturi tal-vaċċini.

Il-kuntratti li qed jiġu nnegozjati mill-COVAX jeħtieġu appoġġ finanzjarju b'saħħtu li se jiġi pprovdut mill-garanziji tal-UE.

Il-Kummissjoni, kif tiżgura l-komplementarjetà bejn l-Istrateġija tal-UE għall-Vaċċini u l-COVAX?

L-istrateġija tal-UE għall-Vaċċini timxi id f'id mal-impenn tal-UE għas-solidarjetà globali.

Dan japplika f'livelli differenti: l-appoġġ lill-kumpaniji fl-espansjoni tal-kapaċità tagħhom, l-avvanz tar-riċerka u l-appoġġ għall-iżvilupp għall-benefiċċju tal-popolazzjoni dinjija.

Investiment bil-quddiem fl-iżvilupp u l-manifattura aċċellerati tal-vaċċini għall-benefiċċju tal-bqija tad-dinja.

Billi tipprovdi riżorsi finanzjarji lill-istituzzjonijiet internazzjonali, bħad-WHO, is-CEPI u l-GAVI, l-UE qed tappoġġa wkoll l-aċċess għall-vaċċini għad-dinja kollha.

Il-manifatturi li l-UE tinnegozja magħhom huma impenjati wkoll li fil-futur ifornu d-dożi lil pajjiżi oħra fid-dinja; ma hemm l-ebda esklussività ta' forniment lejn l-Ewropa biss u l-ebda restrizzjoni fuq l-esportazzjoni.

Dak li qed tagħmel l-Ewropa hu li tagħmel investimenti importanti u riskjużi biex flimkien mal-proċeduri regolatorji tal-awtorizzazzjoni li għandna fis-seħħ, naċċelleraw l-iżvilupp ta' vaċċini sikuri u effikaċi, li se jkun ukoll ta' benefiċċju għall-bqija tad-dinja.

L-azzjoni tagħna fl-Ewropa hija kumplimentari u ta' rinforz reċiproku mal-azzjoni tagħna għas-solidarjetà globali.

Din hija wkoll ir-raġuni għaliex il-Kummissjoni u l-Istati Membri tal-UE ddeċidew li jingħaqdu mal-faċilità COVAX.

*Ikkoreġut fl-24/09/2020, fis-13:20.


Unjoni tas-Swieq Kapitali: Il-Kummissjoni se tagħti spinta lis-swieq kapitali tal-Ewropa

Il-Kummissjoni Ewropea llum ippubblikat Pjan ta' Azzjoni ġdid u ambizzjuż biex tagħti spinta lill-Unjoni tas-Swieq Kapitali (CMU) tal-Unjoni Ewropea fis-snin li ġejjin.

Il-prijorità ewlenija tal-UE llum hija li tiżgura li l-Ewropa tirkupra mill-kriżi ekonomika bla preċedent ikkawżata mill-coronavirus.

L-iżvilupp tas-swieq kapitali tal-UE, u l-iżgurar tal-aċċess għall-finanzjament tas-suq, se jkunu essenzjali f'dan il-kompitu.

Swieq kapitali kbar u integrati jiffaċilitaw l-irkupru tal-UE, filwaqt li jiżguraw li n-negozji – b'mod partikolari n-negozji żgħar u ta' daqs medju – ikollhom aċċess għal sorsi ta' finanzjament u li l-Ewropej li jfaddlu jkollhom il-fiduċja biex jinvestu fil-futur tagħhom.

Swieq kapitali vibranti se jappoġġaw ukoll it-tranżizzjoni ekoloġika u diġitali tal-Ewropa, kif ukoll jgħinu biex tinħoloq ekonomija aktar inklużiva u reżiljenti.

L-Unjoni tas-Swieq Kapitali hija kruċjali wkoll biex tagħti spinta lir-rwol internazzjonali tal-euro.

Valdis Dombrovskis, il-Viċi President Eżekuttiv għal Ekonomija li taħdem għan-Nies qal: “Il-kriżi tal-coronavirus tat urġenza reali lill-ħidma tagħna biex noħolqu Unjoni tas-Swieq Kapitali.

Is-saħħa tal-irkupru ekonomiku tagħna se tiddependi b'mod kruċjali fuq kemm jiffunzjonaw tajjeb is-swieq kapitali tagħna u jekk in-nies u n-negozji jistgħux jaċċessaw l-opportunitajiet ta' investiment u l-finanzjament tas-suq li jeħtieġu.

Jeħtieġ li niġġeneraw investimenti massivi biex l-ekonomija tal-UE ssir aktar sostenibbli, diġitali, inklużiva u reżiljenti.

Il-Pjan ta' Azzjoni tal-lum għandu l-għan li jindirizza b'mod dirett uħud mill-ostakli li fadal għal suq uniku għall-kapital.”

Il-Pjan ta' Azzjoni ta' llum għandu tliet objettivi ewlenin:

Biex tagħmel dan, illum il-Kummissjoni qed tippreżenta sittax-il miżura mmirata biex isir progress reali sabiex titlesta s-CMU.

Fost il-miżuri mħabbra llum, l-UE se:

Dawn il-miżuri jibnu fuq il-progress li sar fil-Pjan ta' Azzjoni tas-CMU tal-2015 u r-Rieżami ta' Nofs it-Terminu tal-2017, u jsegwu sejħiet mill-Parlament Ewropew (abbozz ta' rapport fuq inizjattiva proprja (INI), Ġunju 2020) u mill-Kunsill (Konklużjonijiet tal-Kunsill, il-5 ta' Diċembru 2019).

Hhuma infurmati wkoll minn diskussjonijiet dettaljati mal-partijiet ikkonċernati u mir-rakkomandazzjonijiet tal-Forum ta' Livell Għoli dwar l-Unjoni tas-Swieq Kapitali.

Is-CMU mhijiex għan fiha nnifisha, iżda hija essenzjali biex jintlaħqu objettivi ewlenin tal-politika ekonomika: l-irkupru wara l-coronavirus, ekonomija inklużiva u reżiljenti li taħdem għal kulħadd, it-tranżizzjoni doppja lejn ekonomija diġitali u sostenibbli, u l-awtonomija strateġika miftuħa f'dinja ta' wara l-Brexit u dejjem aktar kumplessa.

L-ilħuq ta' dawn l-objettivi jirrikjedi investimenti massivi li ma jistgħux jiġu pprovduti mill-fondi pubbliċi u l-finanzjament tradizzjonali permezz ta' self mill-banek waħedhom.

Huma biss swieq kapitali kbar li jiffunzjonaw tajjeb u integrati li jistgħu jipprovdu l-iskala ta' appoġġ meħtieġ għall-irkupru mill-kriżi tal-coronavirus.

Hija biss Unjoni tas-Swieq Kapitali li tiffunzjona tajjeb li tista' timmobilizza u tidderieġi l-investiment enormi meħtieġ biex jiġu indirizzati l-isfidi klimatiċi u ambjentali li qed niffaċċjaw u tappoġġa d-diġitalizzazzjoni tal-kumpaniji tagħna, sabiex dawn jibqgħu kompetittivi globalment.

L-Unjoni tas-Swieq Kapitali għandha tagħti valur lill-Ewropej kollha, kull fejn jgħixu u jaħdmu.

Il-konsumaturi għandu jkollhom aktar għażla fir-rigward tat-tfaddil u l-investimenti tagħhom, u għandhom ikunu infurmati tajjeb u protetti kif xieraq kull fejn ikunu.

In-negozji, inklużi dawk żgħar u ta' daqs medju, għandhom ikunu jistgħu jaċċessaw il-finanzjament madwar l-UE u l-investituri għandhom ikunu jistgħu jinvestu fi proġetti madwar l-UE.

Pjan ta' Azzjoni

Mistoqsijiet u Tweġibiet

Skeda informattiva

Aktar informazzjoni dwar l-Unjoni tas-Swieq Kapitali


Pakkett dwar il-Finanzi Diġitali: Il-Kummissjoni tistabbilixxi approċċ ġdid u ambizzjuż biex tħeġġeġ l-innovazzjoni responsabbli għall-benefiċċju tal-konsumaturi u n-negozji

Illum il-Kummissjoni Ewropea adottat Pakkett ġdid dwar il-Finanzi Diġitali, li jinkludi Strateġiji dwar il-Finanzi Diġitali u l-Pagamenti bl-Imnut u proposti leġiżlattivi dwar il-kriptoassi u r-reżiljenza diġitali.

Il-pakkett tal-lum se jagħti spinta lill-kompetittività u lill-innovazzjoni tal-Ewropa fis-settur finanzjarju, u b'hekk iwitti t-triq biex l-Ewropa ssir entità li tistabbilixxi l-istandards dinjin.

Dan se jagħti lill-konsumaturi aktar għażla u opportunitajiet fis-servizzi finanzjarji u fil-pagamenti moderni, filwaqt li fl-istess ħin jiżgura l-protezzjoni tal-konsumatur u l-istabbiltà finanzjarja.

Il-miżuri tal-lum se jkunu kruċjali biex jappoġġjaw l-irkupru ekonomiku tal-UE peress li se jiftħu modi ġodda ta' kif il-finanzjament jiġi dirett lejn in-negozji tal-Ewropa, filwaqt li se jkollhom ukoll rwol ewlieni fl-iżvilupp tal-Patt Ekoloġiku Ewropew u fl-Istrateġija Industrijali ġdida għall-Ewropa.

Billi tagħmel ir-regoli aktar sikuri u aktar diġitali għall-konsumaturi, il-Kummissjoni għandha l-għan li tagħti spinta lill-innovazzjoni responsabbli fis-settur finanzjarju tal-UE, speċjalment għal negozji ġodda diġitali innovattivi ħafna, filwaqt li tnaqqas kwalunkwe riskju potenzjali, b'rabta mal-protezzjoni tal-investitur, tal-ħasil tal-flus u taċ-ċiberkriminalità.

Valdis Dombrovskis, il-Viċi President Eżekuttiv għal Ekonomija għas-servizz tan-Nies, qal: “Il-futur tal-finanzi huwa diġitali.

Matul il-lockdown rajna kif in-nies kellhom aċċess għas-servizzi finanzjarji bis-saħħa tat-teknoloġiji diġitali bħas-servizzi bankarji online.

It-teknoloġija għandha ħafna aktar x'toffri lill-konsumaturi u lin-negozji u għandna nħaddnu t-trasformazzjoni diġitali b'mod proattiv, filwaqt li nimmitigaw kwalunkwe riskju potenzjali.

Il-pakkett tal-lum għandu l-għan li jagħmel hekk.

Suq uniku diġitali innovattiv għall-finanzi se jkun ta' benefiċċju għall-Ewropej u se jkun kruċjali għall-irkupru ekonomiku tal-Ewropa billi joffri prodotti finanzjarji aħjar għall-konsumaturi u jiftaħ kanali ġodda ta' finanzjament għall-kumpaniji.”

Il-Pakkett dwar il-Finanzi Diġitali tal-lum jikkonsisti minn Strateġija dwar il-Finanzi Diġitali, Strateġija dwar il-Pagamenti bl-Imnut, proposti leġiżlattivi għal qafas regolatorju tal-UE dwar il-kriptoassi, u proposti għal qafas regolatorju tal-UE dwar ir-reżiljenza operazzjonali diġitali.

Pakkett dwar il-Finanzi Diġitali: Lejn spazju Ewropew tad-data finanzjarja — modi ġodda ta' kif il-finanzjament jiġi dirett lejn l-SMEs — prodotti finanzjarji aħjar għall-konsumaturi

L-għan tal-Istrateġija dwar il-Finanzi Diġitali tal-lum huwa li s-servizzi finanzjarji tal-Ewropa jsiru aktar diġitali u li jiġu stimulati l-innovazzjoni u l-kompetizzjoni responsabbli fost il-fornituri tas-servizzi finanzjarji fl-UE.

Dan se jnaqqas il-frammentazzjoni fis-suq uniku diġitali, sabiex il-konsumaturi jkun jista' jkollhom aċċess għal prodotti finanzjarji bejn il-fruntieri u biex in-negozji ġodda tal-Fintech jespandu u jikbru.

Se jiżgura li r-regoli tas-servizzi finanzjarji tal-UE jkunu adattati għall-era diġitali, għal applikazzjonijiet bħall-intelliġenza artifiċjali u l-blockchain.

Fil-qalba tal-istrateġija tal-lum hemm ukoll il-ġestjoni tad-data.

F'konformità mal-Istrateġija usa' tal-Kummissjoni għad-Data, l-għan tal-miżuri tal-lum huwa li jippromwovi l-kondiviżjoni tad-data u l-finanzi miftuħa, filwaqt li jinżammu l-istandards għoljin ħafna tal-UE dwar il-privatezza u l-protezzjoni tad-data.

Fl-aħħar, l-istrateġija għandha l-għan li tiżgura kundizzjonijiet ekwi fost il-fornituri tas-servizzi finanzjarji, kemm jekk ikunu banek tradizzjonali jew kumpaniji tat-teknoloġija: l-istess attività, l-istess riskji, l-istess regoli.

Srateġija dwar il-Pgamenti bl-Imnut: pagamenti moderni u kosteffettivi

L-istrateġija tal-lum għandha l-għan li twassal għal servizzi ta' pagamenti sikuri, rapidi u affidabbli għaċ-ċittadini u għan-negozji Ewropej.

Se tagħmilha aktar faċli għall-konsumaturi biex iħallsu fil-ħwienet u jagħmlu tranżazzjonijiet marbuta mal-kummerċ elettroniku b'mod sikur u konvenjenti.

Se taħdem biex toħloq fl-UE sistema ta' pagamenti bl-imnut kompletament integrata, inklużi soluzzjonijiet ta' pagamenti transfruntiera istantanji.

Dan se jiffaċilita l-pagamenti fl-euro bejn l-UE u ġurisdizzjonijiet oħra.

Se jippromwovi l-ħolqien ta' soluzzjonijiet lokali u pan-Ewropej għall-pagamenti.

Proposti leġiżlattivi dwar il-kriptoassi: naħtfu l-opportunitajiet u nimmitigaw ir-riskji

Illum il-Kummissjoni pproponiet għall-ewwel darba leġiżlazzjoni ġdida dwar il-kriptoassi (rappreżentazzjoni diġitali ta' valuri jew drittijiet li jistgħu jinħażnu u jiġu nnegozjati elettronikament).

Ir-“Regolament dwar is-Swieq fil-Kriptoassi” (MiCA) se jagħti spinta lill-innovazzjoni filwaqt li jippreserva l-istabbiltà finanzjarja u jipproteġi lill-investituri mir-riskji.

Dan se jipprovdi ċarezza u ċertezza legali għall-emittenti u l-fornituri tal-kriptoassi.

Ir-regoli l-ġodda se jippermettu lill-operaturi awtorizzati f'wieħed mill-Istati Membri jipprovdu s-servizzi tagħhom madwar l-UE kollha (“passaportar”).

Is-salvagwardji jinkludu rekwiżiti kapitali, kustodja tal-assi, proċedura obbligatorja għall-ilmenti tad-detenturi disponibbli għall-investituri, u drittijiet tal-investitur kontra l-emittenti.

L-emittenti ta' kriptoassi sinifikanti garantiti b'assi (l-hekk imsejħa “stablecoins” globali) ikunu soġġetti għal rekwiżiti aktar stretti (pereż. f'termini ta' kapital, drittijiet tal-investituri u superviżjoni).

Illum il-Kummissjoni qed tipproponi wkoll reġim pilota għall-infrastrutturi tas-suq li jixtiequ jippruvaw jinnegozjaw u jsaldu tranżazzjonijiet fi strumenti finanzjarji f'forma ta' kriptoassi.

Ir-reġim pilota jirrappreżenta l-hekk imsejjaħ approċċ “sandbox” — jew ambjent ikkontrollat — li jippermetti derogi temporanji mir-regoli eżistenti sabiex ir-regolaturi jkunu jistgħu jiksbu l-esperjenza dwar l-użu tat-teknoloġija tar-reġistru distribwit fl-infrastrutturi tas-suq, filwaqt li jiġi żgurat li jkunu jistgħu jittrattaw mar-riskji għall-protezzjoni tal-investituri, mal-integrità tas-suq u mal-istabbiltà finanzjarja.

L-intenzjoni hija li l-kumpaniji jkunu jistgħu jittestjaw u jitgħallmu aktar dwar kif ir-regoli eżistenti japplikaw fil-prattika.

Proposti leġiżlattivi dwar ir-reżiljenza operazzjonali diġitali: inwaqqfu iċ-ċiberattakki u nsaħħu s-sorveljanza tas-servizzi esternalizzati

Il-kumpaniji tat-teknoloġija qed isiru dejjem aktar importanti fil-qasam tal-finanzi, kemm bħala fornituri tal-IT għad-ditti finanzjarji, kif ukoll bħala fornituri huma stess ta' servizzi finanzjarji.

L-“Att dwar ir-Reżiljenza Operazzjonali Diġitali” (DORA) propost illum għandu l-għan li jiżgura li l-parteċipanti kollha fis-sistema finanzjarja jkollhom is-salvagwardji meħtieġa fis-seħħ biex jimmitigaw l-attakki ċibernetiċi u riskji oħra.

Il-leġiżlazzjoni proposta se tesiġi lill-kumpaniji kollha jiżguraw li jkunu jistgħu jifilħu għal kwalunkwe tip ta' interruzzjoni u theddida relatati mat-Teknoloġija tal-Informazzjoni u l-Komunikazzjoni (ICT).

Il-proposta tal-lum tintroduċi wkoll qafas ta' sorveljanza għall-fornituri tal-ICT, bħal mhuma l-fornituri tas-servizzi tal-cloud computing.

Il-Pakkett dwar il-Finanzi Diġitali tal-lum jibni fuq il-ħidma mwettqa fil-kuntest tal-Pjan ta' Azzjoni tal-FinTech tal-2018 u l-ħidma tal-Parlament Ewropew, tal-Awtoritajiet Superviżorji Ewropej (ASE) u esperti oħra.

Waqt it-tħejjija tal-Pakkett dwar il-Finanzi Diġitali, il-Kummissjoni involviet ruħha mal-partijiet ikkonċernati u mal-pubbliku b'ħafna modi.

Il-Kummissjoni organizzat avvenimenti ta' Sensibilizzazzjoni dwar il-Finanzi Diġitali, b'sensiela ta' avvenimenti mal-partijiet ikkonċernati fl-Istati Membri u fi Brussell fir-rebbiegħa tal-2020.

Il-Kummissjoni organizzat ukoll tliet konsultazzjonijiet pubbliċi biex tiġbor feedback minn firxa wiesgħa ta' partijiet ikkonċernati[1].

Fil-qasam tal-pagamenti bl-imnut, id-Direttiva dwar is-Servizzi ta' Ħlas 2 (PSD2) kienet diġà pass importanti fil-livell leġiżlattiv.

Madankollu, il-PSD2 se tiġi rieżaminata fir-raba' kwart tal-2021, u se tiġi aġġustata fejn meħtieġ, sabiex tappoġġa l-implimentazzjoni tal-politiki tal-istrateġija dwar il-pagamenti bl-imnut.

Il-Kummissjoni kienet ippubblikat ukoll konsultazzjoni pubblika għal Strateġija dwar il-Pagamenti bl-Imnut għall-UE fl-ewwel semestru tal-2020.

Il-Kummissjoni qieset it-tweġibiet għall-konsultazzjoni meta fasslet l-azzjonijiet tal-UE fil-qasam tal-pagamenti bl-imnut.

Ħolqa għall-pakkett tal-lum

Mistoqsijiet u Tweġibiet

Skeda informattiva


Bidu ġdid dwar il-migrazzjoni: Nibnu l-fiduċja u nsibu bilanċ ġdid bejn ir-responsabbiltà u s-solidarjetà

Illum, il-Kummissjoni Ewropea qed tipproponi Patt ġdid dwar il-Migrazzjoni u l-Ażil, li jkopri l-elementi differenti kollha meħtieġa għal approċċ Ewropew komprensiv għall-migrazzjoni.

Dan jistabbilixxi proċeduri mtejba u aktar rapidi fis-sistema kollha tal-ażil u l-migrazzjoni.

U jistabbilixxi bilanċ bejn il-prinċipji ta' kondiviżjoni ġusta tar-responsabbiltà u s-solidarjetà.

Dan huwa kruċjali għall-bini mill-ġdid tal-fiduċja bejn l-Istati Membri u għall-fiduċja fil-kapaċità tal-Unjoni Ewropea li ġġestixxi l-migrazzjoni.

Il-migrazzjoni hija kwistjoni kumplessa, b'ħafna aspetti li jeħtieġ li jitqiesu flimkien.

Is-sikurezza tal-persuni li jfittxu protezzjoni internazzjonali jew ħajja aħjar, it-tħassib tal-pajjiżi fil-fruntieri esterni tal-UE, li jinkwetaw li l-pressjonijiet migratorji se jeċċedu l-kapaċitajiet tagħhom u li jeħtieġu solidarjetà minn oħrajn.

Jew it-tħassib ta' Stati Membri oħra tal-UE, li jinsabu mħassba li, jekk il-proċeduri fil-fruntieri esterni ma jiġux rispettati, is-sistemi nazzjonali tagħhom stess għall-ażil, l-integrazzjoni jew ir-ritorn ma jkunux jistgħu jlaħħqu fil-każ ta' flussi kbar.

Is-sistema attwali ma għadhiex taħdem.

U f'dawn l-aħħar ħames snin, l-UE ma rnexxilhiex tirrimedjaha.

L-UE trid tegħleb l-istaġnar attwali u tiffaċċja dan il-kompitu.

Permezz tal-Patt ġdid dwar il-Migrazzjoni u l-Ażil: il-Kummissjoni tipproponi soluzzjonijiet Ewropej komuni għal sfida Ewropea.

L-UE trid titbiegħed minn soluzzjonijiet ad hoc u tistabbilixxi sistema ta' ġestjoni tal-migrazzjoni prevedibbli u affidabbli.

Wara konsultazzjonijiet estensivi u valutazzjoni onesta u olistika tas-sitwazzjoni, il-Kummissjoni qed tipproponi li ttejjeb is-sistema ġenerali.

Dan jinkludi ħarsa lejn modi kif tista' tittejjeb il-kooperazzjoni mal-pajjiżi ta' oriġini u ta' tranżitu, l-iżgurar ta' proċeduri effettivi, l-integrazzjoni b'suċċess tar-refuġjati u r-ritorn ta' dawk mingħajr dritt li jibqgħu.

L-ebda soluzzjoni waħda dwar il-migrazzjoni ma tista' tissodisfa l-partijiet kollha, fl-aspetti kollha – iżda billi naħdmu flimkien, l-UE tista' ssib soluzzjoni komuni.

Il-President tal-Kummissjoni Ewropea Ursula von der Leyen qalet: “Illum qed nipproponu soluzzjoni Ewropea, biex terġa' tinbena l-fiduċja bejn l-Istati Membri u biex terġa' tinkiseb il-fiduċja taċ-ċittadini fil-kapaċità tagħna li niġġestixxu l-migrazzjoni bħala Unjoni.

F'oqsma oħra, l-UE diġà wriet li tista' tieħu passi straordinarji biex tirrikonċilja perspettivi diverġenti.

Ħloqna suq intern kumpless, munita komuni u pjan għall-irkupru bla preċedent biex nerġgħu nibnu l-ekonomiji tagħna.

Issa wasal iż-żmien li nindirizzaw l-isfida li l-migrazzjoni li niġġestixxu l-migrazzjoni b'mod konġunt, b'bilanċ tajjeb bejn is-solidarjetà u r-responsabbiltà.”

Il-Viċi President għall-Promozzjoni tal-Istil ta' Ħajja Ewropew Tagħna, Margaritis Schinas, qal hekk: “Moria hija tfakkira ċara li spiċċa ż-żmien fejn nistgħu ngħixu b'dar nofsha kompluta.

Wasal iż-żmien li naslu għal politika Ewropea komuni dwar il-migrazzjoni.

Il-Patt jipprovdi l-elementi neqsin ta' approċċ komprensiv għall-migrazzjoni.

L-ebda Stat Membru ma jesperjenza l-migrazzjoni bl-istess mod u l-isfidi differenti u uniċi ffaċċjati minn kulħadd jistħoqqilhom li jiġu rikonoxxuti u indirizzati.”

Il-Kummissarju għall-Affarijiet Interni, Ylva Johansson, qalet: Il-migrazzjoni minn dejjem kienet u dejjem se tkun parti mis-soċjetajiet tagħna.

Dak li qed nipproponu llum se jibni politika migratorja fit-tul biex il-valuri Ewropej ikunu jistgħu jissarrfu f'ġestjoni prattika.

Dan is-sett ta' proposti se jfisser proċeduri fil-fruntieri ċari, ġusti u aktar rapidi, sabiex in-nies ma jkollhomx għalfejn jistennew bla ma jafu x'se jsir minnhom.

Dan ifisser kooperazzjoni msaħħa ma' pajjiżi terzi għal ritorni rapidi, aktar mezzi legali u azzjonijiet b'saħħithom biex jiġġieldu kontra l-faċilitaturi ta' dħul klandestin ta' bnedmin.

Fundamentalment dan jipproteġi d-dritt għal tfittxija ta' ażil”.

Fiduċja aktar b'saħħitha imrawma minn proċeduri aħjar u aktar effettivi

L-ewwel pilastru tal-approċċ tal-Kummissjoni biex nibnu l-fiduċja jikkonsisti fi proċeduri aktar effiċjenti u aktar rapidi.

B'mod partikolari, il-Kummissjoni qed tipproponi li tintroduċi proċedura integrata fuq il-fruntiera, li għall-ewwel darba tinkludi skrinjar ta' qabel il-dħul li jkopri l-identifikazzjoni tal-persuni kollha li jaqsmu l-fruntieri esterni tal-UE mingħajr permess, jew li jkunu ġew żbarkati wara operazzjoni ta' tiftix u salvataġġ.

Dan se jinkludi wkoll kontroll tas-saħħa u tas-sigurtà, it-teħid tal-marki tas-swaba' u r-reġistrazzjoni fil-bażi tad-data tal-Eurodac.

Wara l-iskrinjar, l-individwi jistgħu jiġu mgħoddija għall-proċedura t-tajba, kemm jekk fil-fruntiera għal ċerti kategoriji ta' applikanti kif ukoll jekk fi proċedura normali ta' ażil.

Bħala parti minn din il-proċedura fuq il-fruntiera, se jittieħdu deċiżjonijiet rapidi dwar l-ażil jew ir-ritorn, li jipprovdu ċertezza rapida għal persuni li l-każ tagħhom jista' jiġi eżaminat malajr.

Fl-istess ħin, proċeduri oħrajn se jittejbu u jkunu soġġetti għal monitoraġġ u appoġġ operazzjonali aktar b'saħħithom mill-aġenziji tal-UE.

L-infrastruttura diġitali tal-UE għall-ġestjoni tal-migrazzjoni se tiġi modernizzata biex tirrifletti u tappoġġa dawn il-proċeduri.

Kondiviżjoni ġusta tar-responsabbiltà u s-solidarjetà

It-tieni pilastru fil-qalba tal-Patt huwa l-kondiviżjoni ġusta tar-responsabbiltà u s-solidarjetà.L-Istati Membri se jkunu marbuta li jaġixxu b'mod responsabbli u b'solidarjetà ma' xulxin.

Kull Stat Membru, mingħajr ebda eċċezzjoni, għandu jikkontribwixxi f'solidarjetà fi żminijiet ta' stress, biex jgħin biex jistabbilizza s-sistema ġenerali, jappoġġa lill-Istati Membri taħt pressjoni u jiżgura li l-Unjoni tissodisfa l-obbligi umanitarji tagħha.

Fir-rigward tas-sitwazzjonijiet differenti tal-Istati Membri u tal-pressjonijiet migratorji li jvarjaw, il-Kummissjoni tipproponi sistema ta' kontribuzzjonijiet flessibbli mill-Istati Membri.

Dawn jistgħu jvarjaw mir-rilokazzjoni ta' persuni li jfittxu ażil mill-pajjiż li jkunu daħlu minnu l-ewwel sat-teħid tar-responsabbiltà, għar-ritorn ta' individwi mingħajr dritt li jibqgħu jew diversi forom ta' appoġġ operazzjonali.

Filwaqt li s-sistema l-ġdida hija bbażata fuq il-kooperazzjoni u fuq forom flessibbli ta' appoġġ li jibdew fuq bażi volontarja, se jkunu meħtieġa kontribuzzjonijiet aktar stretti fi żminijiet ta' pressjoni fuq Stati Membri individwali, abbażi ta' xibka ta' sikurezza.

Il-mekkaniżmu ta' solidarjetà se jkopri diversi sitwazzjonijiet – inkluż l-iżbark ta' persuni wara operazzjonijiet ta' tfittxija u salvataġġ, pressjoni, sitwazzjonijiet ta' kriżi jew ċirkostanzi speċifiċi oħra.

Bidla fil-paradigma f'kooperazzjoni ma' pajjiżi li mhumiex fl-UE

L-UE se tfittex li tippromwovi sħubiji mfassla apposta u li huma ta' benefiċċju reali ma' pajjiżi terzi.Dawn se jgħinu biex jiġu indirizzati sfidi komuni bħall-faċilitazzjoni ta' immigrazzjoni illegali, se jgħinu biex jiġu żviluppati mezzi u se jindirizzaw l-implimentazzjoni effettiva tal-ftehimiet u l-arranġamenti ta' riammissjoni.

L-UE u l-Istati Membri tagħha se jaġixxu f'unità bl-użu ta' firxa wiesgħa ta' għodod biex jappoġġaw il-kooperazzjoni ma' pajjiżi terzi dwar ir-riammissjoni.

Approċċ komprensiv

Il-pakkett tal-lum se jfittex ukoll li jagħti spinta lil sistema komuni tal-UE għar-ritorni, biex ir-regoli tal-UE dwar il-migrazzjoni jsiru aktar kredibbli.

Dan se jinkludi qafas legali aktar effettiv, rwol aktar b'saħħtu tal-Gwardja Ewropea tal-Fruntiera u tal-Kosta, u Koordinatur tar-Ritorn tal-UE, li għadu kif inħatar, flimkien ma'network ta' rappreżentanti nazzjonali biex tiġi żgurata l-konsistenza madwar l-UE.

L-istruttura ta' governanza komuni għall-migrazzjoni se tfisser ippjanar strateġiku aħjar biex jiġi żgurat li l-politiki tal-UE u dawk nazzjonali jkunu allinjati, u jkun hemm monitoraġġ imsaħħaħ tal-ġestjoni tal-migrazzjoni fuq il-post biex tittejjeb il-fiduċja reċiproka.

Il-ġestjoni tal-fruntieri esterni se tittejjeb.

Il-Korp permanenti tal-Gwardja Ewropea tal-Fruntiera u tal-Kosta, skedat għall-iskjerament mill-1 ta' Jannar 2021, se jipprovdi aktar appoġġ kull fejn ikun meħtieġ.

Politika kredibbli dwar il-migrazzjoni legali u dwar l-integrazzjoni se tkun ta' benefiċċju għas-soċjetajiet u l-ekonomiji Ewropej.

Il-Kummissjoni se tniedi Sħubijiet għall-Ġestjoni tat-Talenti ma' pajjiżi ewlenin li mhumiex fl-UE li se jwieġbu għall-ħtġijiet tas-suq tax-xogħol u tal-ħiliet tal-UE.

Il-Patt se jsaħħaħ ir-risistemazzjoni u jippromwovi mezzi kumplimentari oħra, u jfittex li jiżviluppa mudell Ewropew ta' sponsorizzazzjoni komunitarja jew privata.

Il-Kummissjoni se tadotta wkoll Pjan ta' Azzjoni ġdid u komprensiv dwar l-integrazzjoni u l-inklużjoni għall-2021-2024.

Il-passi li jmiss

Issa huwa f'idejn il-Parlament Ewropew u l-Kunsill li jeżaminaw u jadottaw is-sett sħiħ ta' leġiżlazzjoni meħtieġa sabiex titwettaq politika verament komuni tal-UE dwar il-migrazzjoni u l-ażil.

Minħabba l-urġenza tas-sitwazzjonijiet lokali f'diversi Stati Membri, il-koleġiżlaturi huma mistiedna jilħqu ftehim politiku dwar il-prinċipji ewlenin tar-Regolament dwar il-Ġestjoni tal-Ażil u l-Migrazzjoni u jadottaw ir-Regolament dwar l-Aġenzija tal-UE għall-Ażil kif ukoll ir-Regolament dwar Eurodac sa tmiem is-sena.

Id-Direttiva dwar il-Kundizzjonijiet ta' Akkoljenza, ir-Regolament dwar Standards għall-Kwalifika u d-Direttiva dwar ir-Ritorn jenħtieġ ukoll li jiġu adottati malajr u jibnu fuq il-progress li diġà sar mill-2016 'il hawn.

Sfond

Il-proposti tal-lum iwettqu l-impenn tal-President von der Leyen fil-Linji Gwida Politiċi tagħha li tippreżenta Patt ġdid dwar il-Migrazzjoni u l-Ażil.

Il-Patt huwa bbażat fuq konsultazzjonijiet fil-fond mal-Parlament Ewropew, l-Istati Membri kollha, is-soċjetà ċivili, is-sħab soċjali u n-negozju, u jiggarantixxi bilanċ għaqli li jintegra l-perspettivi tagħhom.

Għal aktar informazzjoni

Dokumenti legali - Patt Ġdid dwar il-Migrazzjoni u l-Ażil

MEMO: Patt Ġdid dwar il-Migrazzjoni u l-Ażil

MEMO: Nibnu fuq il-progress li sar mill-2016 - Patt Ġdid dwar il-Migrazzjoni u l-Ażil

Sit web: Patt Ġdid dwar il-Migrazzjoni u l-Ażil

Statistika dwar il-migrazzjoni lejn l-Ewropa


Patt Ġdid dwar il-Migrazzjoni u l-Ażil - Bini fuq il-progress li sar mill-2016: Mistoqsijiet u Tweġibiet

Ir-riformi dwar l-ażil u r-ritorn proposti mill-Kummissjoni fl-2016 u l-2018 u li dwar ħafna minnhom il-koleġiżlaturi diġà laħqu qbil politiku iżda ma kkonkludewx in-negozjati huma parti mill-Patt il-Ġdid dwar il-Migrazzjoni u l-Ażil (id-Direttiva dwar il-Kwalifika, id-Direttiva dwar il-Kundizzjonijiet ta' Akkoljenza, ir-Regolament dwar l-Aġenzija tal-UE għall-Ażil, il-Qafas tal-Unjoni dwar ir-Risistemazzjoni u d-Direttiva dwar ir-Ritorn).

Filwaqt li jibni fuq il-progress li diġà sar mill-koleġiżlaturi, il-Patt jistabbilixxi t-triq 'il quddiem biex jiġu konklużi dawn in-negozjati, bil-ħsieb li l-proċeduri jsiru aktar effiċjenti u jingħataw garanziji aktar b'saħħithom lill-persuni affettwati.

Il-Patt il-Ġdid dwar il-Migrazzjoni u l-Ażil jissostitwixxi r-riforma tar-regoli dwar l-ażil u r-ritorn proposti fl-2016 u l-2018?

Il-Patt il-Ġdid ma jiħux post ir-riformi tal-2016 u l-2018, iżda jibni fuqhom billi jżid elementi addizzjonali biex jiżgura qafas ibbilanċjat u komuni li jiġbor flimkien l-aspetti kollha tal-politika dwar l-ażil u l-migrazzjoni.

Dan jikkostitwixxi f'approċċ ferm usa' u aktar ibbilanċjat mis-settijiet ta' proposti tal-2016 u l-2018 li nkisbu waħedhom, kif ukoll titjib kbir fuq l-istatus quo.

L-Istatus Quo

Il-proposti tal-2016

Il-Patt il-Ġdid

Rilokazzjoni

Rilokazzjoni ad hoc, mhux obbligatorja

Rilokazzjoni obbligatorja biss fi żminijiet ta' kriżi (150 % ta' “sehem ġust”)

Solidarjetà kostanti permezz ta' mekkaniżmi ta' solidarjetà inkorporati

Tul tar-Responsabbiltà

12-il xahar

Għadd illimitat

Tliet snin

Il-moviment liberu tar-refuġjati

Wara ħames snin

Wara ħames snin

Wara tliet snin

Proċedura fuq il-fruntiera

Fakultattiv

Fakultattiv

Obbligatorju għal ċerti kategoriji

Il-Proċedura ta' Skrinjar

Xejn

Xejn

Obbligatorju fil-fruntiera

Miżuri dwar il-kriżi

Xejn

Xejn

Strument ta' Kriżi Dedikat + Blueprint

Solidarjetà għal każijiet ta' tiftix u salvataġġ

Ad hoc, mhux obbligatorja

Xejn

Mekkaniżmu ta' solidarjetà dedikat

Definizzjoni ta' membri tal-familja għar-riunifikazzjoni

Familja nukleari biss (konjuġi u minuri)

Familja nukleari u aħwa

Il-Kummissjoni żżomm il-proposta tagħha u tappoġġa l-ftehimiet politiċi proviżorji li diġà ntlaħqu dwar ir-Regolament dwar il-Kwalifika, id-Direttiva dwar il-Kundizzjonijiet ta' Akkoljenza, ir-Regolament dwar il-Qafas ta' Risistemazzjoni tal-Unjoni u r-Regolament dwar l-Aġenzija tal-UE għall-Ażil.

Dawn jenħtieġ li jiġu adottati malajr kemm jista' jkun.

In-negozjati dwar id-Direttiva dwar ir-Ritorn riformulata ukoll jenħtieġ li jiġu konklużi malajr.

Il-Kummissjoni qed tirtira biss waħda mill-proposti tagħha tal-2016, ir-Regolament ta' Dublin, u qed tressaq proposta ġdida għal Regolament dwar il-Ġestjoni tal-Ażil u l-Migrazzjoni.

Il-Kummissjoni qed tipproponi emendi għall-proposta tagħha tal-2016 għal Regolament dwar il-Proċedura tal-Ażil u għar-Regolament Eurodac riformulat.

Għall-Eurodac, il-proposta emendata tibni fuq il-ftehim proviżorju milħuq mill-koleġiżlaturi li l-Kummissjoni tappoġġa.

X'tibdil se jġib ir-Regolament dwar il-Kwalifika riformat meta jiġi adottat?

Il-Kummissjoni żżomm il-proposta tagħha għal Regolament dwar il-Kwalifiki riformat u tappella għall-adozzjoni rapida tiegħu, u tibni fuq il-ftehim politiku proviżorju li diġà ntlaħaq.

Ir-Regolament il-Kwalifika propost se jiżgura konverġenza akbar fost ir-rati ta' rikonoxximent madwar l-UE, jiggarantixxi d-drittijiet ta' refuġjati rikonoxxuti u jiskoraġġixxi movimenti mhux awtorizzati fl-UE.

Ir-Regolament dwar il-Kwalifika riformat se jġib miegħu:

X'tibdil se ġġib id-Direttiva dwar il-Kundizzjonijiet ta' Akkoljenza riformata meta tiġi adottata?

Il-Kummissjoni żżomm il-proposta tagħha għad-Direttiva dwar il-Kundizzjonijiet ta' Akkoljenza riformata u tappella għall-adozzjoni rapida tagħha, u tibni fuq il-ftehim politiku proviżorju li diġà ntlaħaq.

Id-Direttiva proposta dwar il-Kundizzjonijiet ta' Akkoljenza se tiżgura li l-applikanti għall-ażil jintlaqgħu skont kundizzjonijiet armonizzati u diċenti madwar l-UE kollha kemm hi.

Se tgħin biex timpedixxi l-movimenti mhux awtorizzati fl-UE billi tiċċara d-drittijiet u l-obbligi tal-applikanti għall-ażil

Id-Direttiva dwar il-Kundizzjonijiet ta' Akkoljenza riformata se ġġib magħha:

X'tibdil se ġġib l-Aġenzija tal-Unjoni Ewropea għall-Ażil riformata meta tiġi adottata?

Il-Kummissjoni żżomm il-proposta tagħha għall-Aġenzija tal-Unjoni Ewropea għall-Ażil riformata u tappella għall-adozzjoni rapida tagħha, u tibni fuq il-ftehim politiku proviżorju li diġà ntlaħaq.

L-Aġenzija għall-Ażil imsaħħa ser tkun tista' tipprovdi servizz rapidu u sħiħ lill-Istati Membri fi żminijiet normali kif ukoll fi żminijiet ta' sfida, inkluż billi twettaq il-fażi amministrattiva kollha tal-proċedura tal-ażil jekk mitluba, bħala forma konkreta ta' solidarjetà Ewropea.

L-aġenzija għall-Ażil imsaħħa tal-UE se tiżgura:

X'tibdil se jġib ir-Regolament tal-Unjoni tal-Qafas ta' Risistemazzjoni meta jiġi adottat?

Il-Kummissjoni żżomm il-proposta tagħha għal Regolament tal-Unjoni tal-Qafas ta' Risistemazzjoni u tappella għall-adozzjoni rapida tiegħu, u tibni fuq il-ftehim politiku proviżorju li diġà ntlaħaq.

Ir-Regolament tal-Unjoni tal-Qafas ta' Risistemazzjoni se jiżgura rotot sikuri u legali għal dawk li jeħtieġu protezzjoni u jipprovdi qafas stabbli tal-UE għall-kontribuzzjoni tal-UE għall-isforzi ta' risistemazzjoni globali.

Dan se jieħu post l-iskemi ad hoc u ffissa pjanijiet ta' sentejn għal madwar l-UE kollha għar-risistemazzjoni tar-refuġjati ġenwini.

Billi tikkontribwixxi kollettivament għall-isforzi ta' risistemazzjoni globali, l-UE se ssaħħaħ is-sħubija u s-solidarjetà tagħha mal-pajjiżi terzi li bħalissa qed jospitaw numri kbar ta' nies li jeħtieġu protezzjoni internazzjonali.

Ir-Regolament tal-Unjoni tal-Qafas ta' Risistemazzjoni se jiżgura:

X'tibdil se ġġib id-Direttiva dwar ir-Ritorn riformata meta tiġi adottata?

Il-Kummissjoni żżomm il-proposta tagħha għal Direttiva dwar ir-Ritorn riformata u tistieden lill-Parlament Ewropew u lill-Kunsill biex jikkonkludu n-negozjati malajr.

Ir-regoli riformati dwar ir-ritorn se jgħinu biex jitħaffu l-proċeduri ta' ritorn, jiġu prevenuti b'mod aħjar il-ħarbiet u l-movimenti sekondarji u jiżdiedu r-ritorni effettivi b'rispett sħiħ għad-drittijiet fundamentali.

Id-Direttiva riformulata dwar ir-Ritorn se tiżgura:

Ir-riformulazzjoni tad-Direttiva dwar ir-Ritorn tal-2018 ipproponiet ukoll proċedura ġdida fuq il-fruntiera biex jiġi żgurat li d-deċiżjonijiet ta' ritorn ikunu jistgħu jiġu adottati malajr u infurzati bis-sħiħ fil-fruntiera billi l-persuni li l-applikazzjonijiet tagħhom għall-ażil ikunu ġew irrifjutati matul il-proċeduri tal-fruntieri jiġu diretti lejn proċeduri ta' ritorn simplifikati u aċċellerati.

Din il-proposta se tiġi integrata fil-proċedura usa' tal-fruntiera ppreżentata skont il-Patt il-Ġdid fil-proposta emendata li tirrevedi r-Regolament dwar il-Proċedura tal-Ażil.

X'inhuma l-bidliet fil-bażi tad-data tal-Eurodac?

Il-Kummissjoni tippreżenta proposta emendata dwar il-bażi tad-data tal-Eurodac, li tibni fuq il-ftehim proviżorju milħuq mill-koleġiżlaturi, biex tappoġġa aħjar il-ħtiġijiet tad-data tal-qafas il-ġdid għall-ġestjoni tal-ażil u l-migrazzjoni tal-UE.

Il-bidliet jinkludu l-għadd ta' applikanti individwali aktar milli l-applikazzjonijiet.

Dan se jgħin biex jiġu applikati dispożizzjonijiet ġodda dwar it-trasferiment tar-responsabbiltà fl-UE, jiġu evitati movimenti mhux awtorizzati lejn Stati Membri oħra, tiġi ffaċilitata r-rilokazzjoni, u jiġi żgurat monitoraġġ aħjar tal-persuni rimpatrijati.

Se ssegwi wkoll l-appoġġ għat-tluq volontarju u r-riintegrazzjoni.

Il-Eurodac il-ġdida tkun kompletament interoperabbli mal-bażijiet tad-data tal-ġestjoni tal-fruntieri, bħala parti minn sistema integrata u komprensiva tal-migrazzjoni u tal-ġestjoni tal-fruntieri.

Dan jiżdied mal-bidliet proposti fl-2016 li jiżguraw:

X'bidliet qed jiġu proposti għar-Regolament dwar il-Proċedura tal-Ażil u x'se jikseb ir-Regolament ladarba jiġi adottat?

Il-Kummissjoni qed tipproponi emendi mmirati għall-proposta tagħha tal-2016 għar-Regolament dwar il-Proċedura tal-Ażil.

Dawn l-emendi għandhom l-għan li jintroduċu proċedura fuq il-fruntiera minn tarf sa tarf li tkopri l-ażil u fejn rilevanti r-ritorn, wara skrinjar ta' qabel id-dħul.

Dan ifisser li talbiet ta' ażil b'ċansijiet baxxi li jiġu aċċettati jistgħu jiġu eżaminati malajr mingħajr il-ħtieġa ta' dħul fit-territorju tal-Istat Membru, filwaqt li l-proċedura normali tal-ażil tkun tapplika f'każijiet oħra, filwaqt li tikkontribwixxi għal ġestjoni aktar effettiva u umana tal-ażil u l-migrazzjoni u tiżgura li ħadd ma jitħalla f'inċertezza fit-tul filwaqt li l-istatus tiegħu jkun ċert.

Se jiġu stabbiliti l-garanziji kollha meħtieġa biex jiġi żgurat li kull persuna jkollha valutazzjoni individwali li tqis il-vulnerabbiltajiet ta' ċerti applikanti, b'rispett sħiħ lejn id-drittijiet fundamentali tagħhom, inkluż il-prinċipju ta' non-refoulement.

Dan jiżdied mal-bidliet proposti fl-2016 li qed jiġu nnegozjati fil-Parlament Ewropew u fil-Kunsill.

Dawn il-bidliet għandhom l-għan li jissimplifikaw il-proċedura tal-ażil u jagħmluha aktar effiċjenti, li jippermettu proċeduri aktar rapidi biex jiġu identifikati dawk li jeħtieġu protezzjoni u dawk li mhumiex, u jiżguraw garanziji komuni għal dawk li jfittxu ażil – flimkien ma' regoli aktar stretti għall-prevenzjoni tal-abbuż.

Dawn jinkludu:

Għal aktar informazzjoni

Stqarrija għall-istampa – Bidu ġdid dwar il-migrazzjoni: Nibnu l-fiduċja u nsibu bilanċ ġdid bejn ir-responsabbiltà u s-solidarjetà

MEMO: Patt Ġdid dwar il-Migrazzjoni u l-Ażil

Sit web tal-Kummissjoni - Patt Ġdid dwar il-Migrazzjoni u l-Ażil

Statistika dwar il-migrazzjoni lejn l-Ewropa

- Dokumenti legali - Patt Ġdid dwar il-Migrazzjoni u l-Ażil


Il-Kummissjoni tniedi inizjattiva għal produzzjoni aktar sostenibbli tal-kawkaw

Illum il-Kummissjoni Ewropea qed tniedi inizjattiva biex ittejjeb is-sostenibbiltà fis-settur tal-kawkaw.

Djalogu ġdid bejn diversi partijiet interessati jlaqqa' flimkien rappreżentanti tal-Kosta tal-Avorju u tal-Ghana – iż-żewġ pajjiżi ewlenin li jipproduċu l-kawkaw li jirrappreżentaw 70 % tal-produzzjoni globali tal-kawkaw – kif ukoll rappreżentanti tal-Parlament Ewropew, l-Istati Membri tal-UE, dawk li jkabbru l-kawkaw u s-soċjetà ċivili.

Id-djalogu għandu l-għan li jagħti rakkomandazzjonijiet konkreti biex tiġi avvanzata s-sostenibbiltà tul il-katina tal-provvista tal-kawkaw permezz ta' azzjoni kollettiva u sħubijiet.

Id-djalogu l-ġdid se jkun appoġġjat minn assistenza teknika għall-pajjiżi li jipproduċu l-kawkaw.

Il-Viċi President Eżekuttiv u l-aġent Kummissarju għall-Kummerċ Valdis Dombrovskis qal: “Is-settur tal-kawkaw huwa importanti għall-UE u l-imsieħba kummerċjali tagħna.

It-tnedija tal-lum tad-djalogu bejn diversi partijiet ikkonċernati dwar il-kawkaw sostenibbli se tgħin biex tiggwida l-irkupru tas-settur mill-Covid-19, filwaqt li ssib ukoll soluzzjonijiet għall-isfidi eżistenti tas-sostenibbiltà.

Qed nippjanaw li niżviluppaw rakkomandazzjonijiet konkreti dwar il-kawkaw sostenibbli peress li l-kummerċ mhuwiex biss dwar it-tkabbir u l-profitti, iżda wkoll l-impatt soċjali u ambjentali tal-politiki tagħna. ”

“Meta nitkellmu dwar il-kawkaw, is-sostenibbiltà hija kruċjali,” qalet il-Kummissarju għas-Sħubijiet Internazzjonali Jutta Urpilainen.

“It-tneħħija tat-tliet pilastri tal-iżvilupp sostenibbli f'daqqa – soċjali, ekonomika u ambjentali – hija possibbli.

Ninsabu lesti li naġixxu bħala intermedjarju onest biex noħolqu s-sisien ta' qafas internazzjonali ġdid għall-kawkaw sostenibbli. ”

Serje ta' gruppi tematiċi stabbiliti taħt id-djalogu bejn diversi partijiet interessati se jiltaqgħu bejn Ottubru 2020 u Lulju 2021 biex:

Sessjoni plenarja fil-ħarifa tal-2021 ser tieħu kont tal-progress u rapport pubbliku ser janalizza l-progress dwar ir-rakkomandazzjonijiet u jistabbilixxi l-passi ulterjuri li għandhom jittieħdu.

Id-djalogu jikkorrispondi għall-prijoritajiet politiċi tal-UE skont il-Patt Ekoloġiku u l-approċċ “tolleranza żero” tal-Kummissjoni għat-tħaddim tat-tfal.

Hija tibni wkoll fuq l-inizjattiva konġunta tal-Kosta tal-Avorju u tal-Ghana ta' Ġunju 2019 dwar prezz minimu għall-kawkaw fis-suq dinji u d-Differenzjali tad-Dħul tal-Għajxien li huma stabbilixxew mar-rappreżentanti tal-industrija tal-kawkaw u ċ-ċikkulata biex jiġi żgurat dħul deċenti għall-bdiewa lokali.

L-inizjattiva l-ġdida għall-kawkaw sostenibbli hija parti minn sett usa' ta' miżuri tal-Kummissjoni Ewropea biex tindirizza kwistjonijiet ta' sostenibbiltà b'mod orizzontali u fi ħdan is-settur.

Dawn jinkludu djalogu ta' politika mal-Kosta tal-Avorju u l-Ghana biex jiġi żgurat li ż-żieda fil-prezzijiet tkun marbuta ma' azzjonijiet li jwaqqfu d-deforestazzjoni u jeliminaw it-tħaddim tat-tfal fil-ktajjen tal-provvista tal-kawkaw.

Kuntest

Il-kosta tal-Avorju u l-Ghana huma l-akbar esportaturi fid-dinja tal-kawkaw nej, u jiġġeneraw madwar 60 % tal-esportazzjonijiet globali (ITC 2020).

Il-kawkaw huwa kontributur ewlieni għad-dħul mill-esportazzjoni, kif ukoll is-sors ewlieni ta' għajxien għal massimu ta' sitt miljun bidwi fil-Kosta tal-Avorju u l-Ghana.

Indirettament, il-kawkaw jikkontribwixxi għall-għajxien ta' 50 miljun ruħ oħra (UNCTAD 2016).

Fl-istess ħin, il-produzzjoni tal-kawkaw tinvolvi riskji partikolari relatati mat-tħaddim tat-tfal, dħul baxx għall-bdiewa lokali, deforestazzjoni u degradazzjoni tal-foresti.

L-Unjoni Ewropea hija l-akbar importatur dinji tal-kawkaw, u tirrappreżenta 60 % tal-importazzjonijiet dinjija (ITC 2020).

Il-kosta tal-Avorju u l-Ghana huma fornituri ewlenin tal-kawkaw fis-suq tal-UE, li għalih għandhom aċċess mingħajr dazju u mingħajr kwoti skont il-Ftehimiet ta' Sħubija Ekonomika rispettivi tagħhom.

Għal aktar informazzjoni

Inizjattiva tal-UE dwar il-kawkaw

Nota kunċettwali ta' djalogu bejn diversi partijiet ikkonċernati

Aġenda tal-avveniment ta' tnedija fit-22 ta' Settembru 2020


Il-Coronavirus: Erba' Stati Membri oħra jissieħbu fir-riżerva medika rescEU

Illum, id-Danimarka, il-Greċja, l-Ungerija u l-Iżvezja ngħaqdu mal-Ġermanja u r-Rumanija bħala stati ospitanti tar-riżerva għat-tagħmir mediku rescEU.

B'appoġġ finanzjarju mill-Kummissjoni Ewropea issa b'kollox sitt Stat Membru tal-UE qed jibnu stokkijiet komuni Ewropej ta' tagħmir mediku protettiv u tagħmir mediku vitali ieħor li jsalva l-ħajja u li jistgħu jitqassmu madwar l-Ewropa fi żminijiet ta' emerġenza medika, pereżempju meta s-sistemi tas-saħħa nazzjonali ma jkunux jistgħu jlaħħqu mal-pazjenti bil-coronavirus.

“Hekk kif ix-xitwa qed toqrob u l-każijiet tal-coronavirus qed jiżdiedu madwar l-Ewropa, huwa kruċjali li jinbnew stokkijiet ta' tagħmir mediku kritiku.

Hekk kif l-istati ospitanti issa żdiedu, rescEU qed tħaffef il-pass.

Se nkunu ħafna aktar b'saħħitna fil-ġlieda kontra l-pandemija billi naħdmu flimkien,” qal il-Kummissarju għall-Immaniġġjar tal-Kriżijiet Janez Lenarčič.

L-istokkijiet mediċi ta' grad għoli issa jinkludu maskri FFP2 u FFP3, ingwanti tal-ġagagi protettivi, kif ukoll ventilaturi

Kif taħdem ir-riżerva medika tar-rescEU

Ir-riżerva tar-rescEU tista' tinkludi tipi differenti ta' tagħmir mediku, bħal maskri protettivi jew ventilaturi mediċi użati fil-kura intensiva, u tiġi rifornita b'mod kostanti.

Ir-riżerva hija ospitata minn diversi Stati Membri li huma responsabbli għall-akkwist tat-tagħmir.

Il-Kummissjoni Ewropea tiffinanzja 100 % tal-assi, inkluż il-ħżin u t-trasport.

Iċ-Ċentru ta' Koordinazzjoni tar-Reazzjoni f'każ ta' Emerġenza mbagħad jieħu ħsieb id-distribuzzjoni tat-tagħmir biex jiżgura li jmur fejn ikun l-aktar meħtieġ, abbażi tal-ħtiġijiet espressi minn pajjiżi li jitolbu assistenza tal-UE taħt il-Mekkaniżmu tal-Unjoni għall-Protezzjoni Ċivili.

L-isfond

Il-kapaċità medika strateġika hija parti mir-riżerva usa' ta' rescEU, li tinkludi kapaċitajiet oħra bħalma huma mezzi tat-tifi tan-nar mill-ajru u kapaċitajiet ta' evakwazzjoni medika.

Ir-riżerva ta' rescEU tikkostitwixxi l-aħħar saff tal-Mekkaniżmu tal-Unjoni għall-Protezzjoni Ċivili, li jista' jiġi attivat għal kull tip ta' periklu naturali u kkawżat mill-bniedem.

L-Istati Membri tal-UE, ir-Renju Unit (matul il-perjodu ta' tranżizzjoni), l-Iżlanda, in-Norveġja, is-Serbja, il-Maċedonja ta' Fuq, il-Montenegro u t-Turkija jipparteċipaw fil-Mekkaniżmu tal-Unjoni għall-Protezzjoni Ċivili.

Għal aktar informazzjoni

Skeda informattiva: rescEU

Skeda informattiva: Il-Mekkaniżmu tal-UE għall-Protezzjoni Ċivili


Negħlbu l-kanċer: Ħarsien aħjar tal-ħaddiema kontra sustanzi kimiċi li jikkawżaw il-kanċer

Kull sena fl-UE jkun hemm madwar 120,000 każ ta' kanċer relatat max-xogħol ikkaġunat mill-esponiment għall-karċinoġeni fuq ix-xogħol, li jwassal għal madwar 80,000 mewta fis-sena.

Sabiex issaħħaħ il-ħarsien tal-ħaddiema kontra l-kanċer, illum il-Kummissjoni pproponiet li tkompli tillimita l-esponiment tagħhom għal sustanzi kimiċi li jikkawżaw il-kanċer.

Din ir-raba' reviżjoni tad-Direttiva dwar il-Karċinoġeni u l-Mutaġeni tistabbilixxi valuri ta' limitu ġodda jew riveduti għal tliet sustanzi importanti: l-akrilonitril, il-komposti tan-nikil u l-benżen.

L-istimi juru li aktar minn 1.1 miljun ħaddiem f'firxa wiesgħa ta' setturi se jibbenefikaw minn ħarsien imsaħħaħ permezz ta' dawn ir-regoli l-ġodda.

Il-proposta tal-lum hija l-ewwel inizjattiva tal-impenn tal-Kummissjoni biex tiġġieled kontra l-kanċer fil-qafas tal-Pjan Ewropew li jmiss biex Jingħeleb il-Kanċer.

Nicolas Schmit, il-Kummissarju għall-Impjiegi u d-Drittijiet Soċjali, stqarr: “Post tax-xogħol għandu jkun post sikur, madankollu l-kanċer huwa l-kawża ta' nofs l-imwiet marbuta max-xogħol.

L-aġġornament tal-lum għad- Direttiva dwar il-Karċinoġeni u l-Mutaġeni hu wieħed mill-ewwel passi fil-pjan ambizzjuż tagħna biex negħlbu l-kanċer.

L-aġġornament juri li aħna determinati li naġixxu u li mhux se nikkompromettu s-saħħa tal-ħaddiema.

Fil-kuntest tal-kriżi ewlenija tas-saħħa minħabba l-COVID-19, aħna se nirduppjaw l-isforzi tagħna biex niżguraw li l-ħaddiema fl-Ewropa jiġu mħarsa.

Se neżaminaw il-mezzi konkreti dwar kif nistgħu niksbu dan permezz tal-qafas strateġiku futur dwar is-saħħa u s-sikurezza fuq il-post tax-xogħol.”

Stella Kyriakides, il-Kummissarju għas-Saħħa u s-Sikurezza Alimentari, stqarret: “It-tnaqqis tat-tbatija kkaġunata mill-kanċer hi prijorità għalina, u l-prevenzjoni hi kruċjali sabiex nagħmlu dan.

Illum qegħdin nieħdu pass importanti biex inħarsu lill-ħaddiema tagħna mill-esponiment għal sustanzi perikolużi fil-post tax-xogħol u biex nibdew xogħolna fil-qafas tal-Pjan Ewropew li jmiss biex Jingħeleb il-Kanċer.

Permezz tal-Pjan, l-għan tagħna se jkun li nindirizzaw il-fatturi ta' riskju ewlenin tal-kanċer għal kulħadd iżda wkoll li niggwidaw lill-pazjenti ma' kull pass tal-vjaġġ tagħhom u nikkontribwixxu sabiex intejbu l-ħajja ta' dawk li huma affettwati minn din il-marda.”

Tliet valuri ta' limitu ġodda jew riveduti

Id-Direttiva dwar il-Karċinoġeni u l-Mutaġeni hi aġġornata regolarment f'konformità ma' evidenza xjentifika u data teknika ġdida.

Tliet aġġornamenti preċedenti indirizzaw l-esponiment tal-ħaddiema għal 26 sustanza kimika.

Il-proposta tal-lum iżżid limiti ta' esponiment ġodda jew riveduti għas-sustanzi li ġejjin:

Il-benefiċċji għall-ħaddiema u għall-kumpaniji

L-introduzzjoni ta' limiti ġodda jew riveduti ta' esponiment fuq ix-xogħol għall-akrilonitril, għall-komposti tan-nikil u għall-benżen se jkollha benefiċċji ċari għall-ħaddiema.

Il-każi ta' kanċer u mard serju ieħor relatati max-xogħol se jiġu evitati, u se titjieb is-saħħa kif ukoll il-kwalità tal-ħajja.

Din il-proposta se tkun ta' benefiċċju wkoll għall-kumpaniji billi tnaqqas il-kostijiet ikkawżati minn mard u kanċer relatat max-xogħol, bħall-assenteiżmu u l-pagamenti tal-assigurazzjoni.

L-iżvilupp tal-proposta u l-passi li jmiss

Din l-inizjattiva ġiet żviluppata f'kollaborazzjoni mill-qrib max-xjentisti, mar-rappreżentanti tal-ħaddiema, mal-impjegaturi u mal-Istati Membri tal-UE.

Is-sħab soċjali (trade unions u organizzazzjonijiet tal-impjegaturi) kienu involuti wkoll permezz ta' konsultazzjoni f'żewġ fażijiet.

Il-proposta tal-Kummissjoni issa se tiġi nnegozjata mal-Parlament Ewropew u mal-Kunsill.

Din il-Kummissjoni ntrabtet li tintensifika l-ġlieda kontra l-kanċer, u qabel tmiem l-2020 se tippreżenta l-Pjan Ewropew biex Jingħeleb il-Kanċer.

Il-Pjan se jappoġġa lill-Istati Membri biex itejbu l-prevenzjoni, id-detezzjoni, it-trattament u l-ġestjoni tal-kanċer fl-UE filwaqt li jitnaqqsu l-inugwaljanzi fis-settur tas-saħħa bejn l-Istati Membri kif ukoll fi ħdanhom.

Fil-Komunikazzjoni tagħha dwar “Ewropa Soċjali b'saħħitha għal Tranżizzjonijiet Ġusti”, il-Kummissjoni ntrabtet li tirrevedi l-istrateġija tas-saħħa u sikurezza fuq il-post tax-xogħol (OSH) biex tindirizza fost l-oħrajn l-esponiment għal sustanzi perikolużi, sabiex jinżammu l-istandards għoljin Ewropej tal-OSH.

Dan huwa konformi mal-Pilastru Ewropew tad-Drittijiet Soċjali, ipproklamat b'mod konġunt mill-Parlament Ewropew, mill-Kunsill u mill-Kummissjoni fis-Summit Soċjali għall-Impjiegi Ġusti u t-Tkabbir fis-17 ta' Novembru 2017, li jnaqqax id-dritt tal-ħaddiema għal ambjent tax-xogħol san, sikur u adattat b'mod tajjeb, inkluż il-protezzjoni mill-karċinoġeni.

Huwa partikolarment importanti li nkomplu nsaħħu l-ħarsien tal-ħaddiema kontra l-kanċer fuq il-post tax-xogħol peress li skont il-EU-OSHA, il-kanċer huwa l-ewwel kawża tal-imwiet relatati mal-post tax-xogħol fl-UE; Fil-preżent, 52 % tal-imwiet annwali relatati mal-post tax-xogħol huma attribwiti lill-kanċers relatati mal-post tax-xogħol, meta mqabbla ma' 24 % tal-mard ċirkolatorju, 22 % ta' mard ieħor u 2 % tal-korrimenti.

Din l-inizjattiva hi r-raba' reviżjoni tad-Direttiva dwar il-Karċinoġeni u l-Mutaġeni.

Tul dawn l-aħħar snin, il-Kummissjoni pproponiet tliet inizjattivi li jemendaw din il-biċċa leġiżlazzjoni.

Dawn it-tliet inizjattivi ġew adottati mill-Parlament Ewropew u mill-Kunsill f'Diċembru 2017, f'Jannar 2018 u f'Ġunju 2019, u jindirizzaw 26 sustanza.

Il-proposta tal-Kummissjoni għar-raba' reviżjoni tad-Direttiva dwar il-Karċinoġeni u l-Mutaġeni

Mistoqsijiet u Tweġibiet MEMO: Negħlbu l-kanċer: Il-Kummissjoni tipproponi ħarsien imsaħħaħ tal-ħaddiema

Segwi lil Nicolas Schmit fuq Twitter

Abbona ruħek biex tirċievi l-bullettin f'email bla ħlas tal-Kummissjoni Ewropea dwar l-impjiegi, l-affarijiet soċjali u l-inklużjoni


L-Ajru Uniku Ewropew: għal ġestjoni tat-traffiku tal-ajru aktar sostenibbli u reżiljenti

Illum, il-Kummissjoni Ewropea qed tipproponi aġġornament tal-qafas regolatorju tal-Ajru Uniku Ewropew li jsegwi l-Patt Ekoloġiku Ewropew.

L-objettiv huwa li tiġi mmodernizzata l-ġestjoni tal-ispazju tal-ajru Ewropew u li jiġu stabbiliti rotot tat-titjiriet aktar sostenibbli u effiċjenti.

Dan jista' jnaqqas sa 10% tal-emissjonijiet tat-trasport bl-ajru.

Il-proposta qed issir hekk kif it-tnaqqis qawwi fit-traffiku tal-ajru kkawżat mill-pandemija tal-coronavirus jitlob għal reżiljenza akbar tal-ġestjoni tat-traffiku tal-ajru tagħna, billi jagħmilha aktar faċli li l-kapaċitajiet tat-traffiku jiġu adattati għad-domanda.

Il-Kummissarju għat-Trasport, Adina Vălean iddikjarat: “Xi drabi l-ajruplani jaqsmu b'mod ripetittiv minn blokka tal-ispazju tal-ajru għall-oħra u dan iżid id-dewmien u l-konsum tal-fjuwil.

Sistema effiċjenti tal-ġestjoni tat-traffiku tal-ajru tfisser li jkun hemm rotot aktar diretti u inqas enerġija użata, u dan iwassal għal inqas emissjonijiet u inqas spejjeż għal-linji tal-ajru tagħna.

Il-proposta tal-lum biex jiġi rivedut l-Ajru Uniku Ewropew mhux biss se tgħin biex jitnaqqsu sa 10% tal-emissjonijiet permezz ta' ġestjoni aħjar tar-rotot tat-titjiriet, iżda se tistimula wkoll l-innovazzjoni diġitali billi tiftaħ is-suq għas-servizzi tad-data fis-settur.

Permezz tar-regoli l-ġodda proposti nkunu qed ngħinu lis-settur tal-avjazzjoni tagħna javvanza fit-tranżizzjonijiet ekoloġiċi u diġitali.”

Jekk ma nadattawx il-kapaċitajiet tal-kontroll tat-traffiku tal-ajru, se jkollna aktar spejjeż, dewmien u emissjonijiet tas-CO2.

Fl-2019, id-dewmien waħdu sewa lill-UE €6 biljun, u wassal għal 11.6 miljun tunnellata (Mt) emissjonijiet tas-CO2 żejda.

Sadanittant, li l-bdoti jiġu obbligati jtiru fi spazju tal-ajru konġestjonat minflok jieħdu rotta tat-titjiriet diretta jwassal għal emissjonijiet tas-CO2 mhux meħtieġa, u l-istess jiġri meta l-linji tal-ajru jieħdu rotot itwal biex jevitaw iż-żoni tal-imposti b'rati ogħla.

Il-Patt Ekoloġiku Ewropew, kif ukoll żviluppi teknoloġiċi ġodda bħall-użu usa' tad-droni, poġġew id-diġitalizzazzjoni u d-dekarbonizzazzjoni tat-trasport fil-qalba tal-politika tal-avjazzjoni tal-UE.

Madankollu, l-isfida ewlenija għall-avjazzjoni tibqa' li jitrażżnu l-emissjonijiet.

Għalhekk, l-Ajru Uniku Ewropew iwitti t-triq għal spazju tal-ajru Ewropew li jintuża bl-aħjar mod u li jħaddan it-teknoloġiji moderni.

Dan jiżgura l-ġestjoni kollaborattiva tan-network li tippermetti lill-utenti tal-ispazju tal-ajru jtiru fuq l-aħjar rotot għall-ambjent.

U dan se jippermetti servizzi diġitali li ma jeħtiġux neċessarjament il-preżenza ta' infrastruttura lokali.

Sabiex jiġu żgurati servizzi ta' ġestjoni tat-traffiku tal-ajru sikuri u kosteffettivi, il-Kummissjoni tipproponi azzjonijiet bħal:

Il-Passi li Jmiss

Il-proposta attwali se tiġi ppreżentata lill-Kunsill u lill-Parlament għad-deliberazzjonijiet, li l-Kummissjoni tittama li jiġu konklużi mingħajr dewmien.

Sussegwentement, wara l-adozzjoni finali tal-proposta, se jkollhom jitħejjew atti ta' implimentazzjoni u atti delegati li jindirizzaw kwistjonijiet aktar dettaljati u tekniċi.

Sfond

L-inizjattiva tal-Ajru Uniku Ewropew tnediet fl-2004 biex titnaqqas il-frammentazzjoni tal-ispazju tal-ajru fl-Ewropa, u biex tiżdied il-prestazzjoni tal-ġestjoni tat-traffiku tal-ajru f'termini tas-sikurezza, il-kapaċità, il-kosteffiċjenza u l-ambjent.

Fl-2013, il-Kummissjoni ressqet proposta għal reviżjoni tal-Ajru Uniku Ewropew (SES 2+), iżda n-negozjati ilhom wieqfa fil-Kunsill mill-2015.

Fl-2019, twaqqaf Grupp ta' Persuni Għorrief, magħmul minn 15-il espert f'dan il-qasam, biex jivvaluta s-sitwazzjoni attwali u l-ħtiġijiet futuri għall-ġestjoni tat-traffiku tal-ajru fl-UE u dan wassal għal bosta rakkomandazzjonijiet.

Imbagħad, il-Kummissjoni emendat it-test tagħha tal-2013, billi introduċiet miżuri ġodda, u abbozzat proposta separata biex jiġi emendat ir-Regolament Bażiku tal-EASA.

Il-proposti l-ġodda huma akkumpanjati minn Dokument ta' Ħidma tal-Persunal, ippreżentat illum.

Għal Aktar Informazzjoni

Mistoqsijiet u Tweġibiet: L-Ajru Uniku Ewropew: għal ġestjoni tat-traffiku tal-ajru effiċjenti u sostenibbli


L-edukazzjoni u t-taħriġ fl-Ewropa: l-inugwaljanza għadha sfida

L-edizzjoni tal-2017 tal-Kummissjoni tal-Monitoraġġ tal-Edukazzjoni u t-Taħriġ, li ġiet ippubblikata llum, turi li s-sistemi edukattivi nazzjonali qegħdin isiru iktar inklużivi u effettivi.

Minkejja dan, tikkonferma wkoll li l-livell edukattiv milħuq mill-istudenti jiddependi ferm fuq l-isfondi soċjoekonomiċi tagħhom.

Il-Kummissjoni Ewropea tappoġġa lill-Istati Membri biex jiżguraw li s-sistemi edukattivi tagħhom iwasslu għal riżultati tajbin – id-dejta miġbura fil-Monitoraġġ tal-Edukazzjoni u t-Taħriġ li jiġi ppubblikat kull sena hija parti importanti minn dan ix-xogħol.

L-iktar edizzjoni reċenti turi li filwaqt li l-Istati Membri qed jagħmlu progress biex jilħqu l-biċċa l-kbira tal-miri ewlenin tal-UE fir-riforma u fl-immodernizzar tal-edukazzjoni, huma meħtieġa iżjed sforzi biex tinkiseb l-ekwità fl-edukazzjoni.

Tibor Navracsics, il-Kummissarju tal-UE għall-Edukazzjoni, il-Kultura, iż-Żgħażagħ u l-Isport, stqarr: “L-inugwaljanza għadha ċċaħħad lil wisq Ewropej mill-opportunità li jilħqu l-milja ta' ħajjithom.

Din hija ta' theddida wkoll għall-koeżjoni soċjali, għat-tkabbir ekonomiku fit-tul u għall-prosperità.

Barra minn hekk, ħafna drabi s-sistemi edukattivi tagħna jipperpetwaw l-inugwaljanza – meta dawn ma jipprovdux għall-ħtiġijiet ta' persuni minn sfondi iżjed foqra; meta l-istatus soċjali tal-ġenituri jiddetermina l-livell edukattiv milħuq u jwassal biex il-faqar u t-tnaqqis ta' opportunitajiet fis-suq tax-xogħol jintirtu minn ġenerazzjoni għall-oħra.

Għandna nagħmlu iktar biex jingħelbu dawn l-inugwaljanzi.

Is-sistemi edukattivi għandhom rwol speċjali x'jaqdu biex tinbena soċjetà iktar ġusta billi kulħadd ikollu opportunitajiet indaqs”.

Il-livell edukattiv milħuq huwa importanti biex jiġu ddeterminati l-eżiti soċjali.

Il-persuni b'edukazzjoni bażika biss huma kważi tliet darbiet iktar suxxettibbli li jgħixu fil-faqar jew fl-esklużjoni soċjali minn dawk b'edukazzjoni terzjarja.

L-iżjed dejta reċenti tal-Monitoraġġ turi wkoll li fl-2016, ġew impjegati 44 % biss taż-żgħażagħ bejn it-18-il sena u l-24 sena li temmew l-iskola sekondarja.

Fil-popolazzjoni ġenerali ta' bejn il-15-il sena u l-64 sena, ir-rata tal-qgħad hija wkoll ħafna ogħla għal persuni b'edukazzjoni bażika biss milli għal dawk b'edukazzjoni terzjarja (16.6 % vs. 5.1 %).

Fl-istess waqt, l-istatus soċjoekonomiku jiddetermina l-livell milħuq mill-istudenti: saħansitra 33.8 % tal-istudenti mill-iżjed sfondi soċjoekonomiċi żvantaġġati jilħqu livell edukattiv baxx, meta mqabbla ma' 7.6 % biss fost l-istudenti tamparhom li jkunu l-iktar privileġġati.

Waħda mill-miri tal-UE għall-2020 hija li il-persentaġġ ta' studenti ta' 15-il sena li ma jilħqux livell edukattiv aċċettabbli fil-qari bażiku, fil-matematika u fix-xjenza, jitnaqqas għal 15 %.

Madankollu, b'mod ġenerali, l-UE fil-fatt qed titbiegħed minn dan l-objettiv, b'mod partikolari fix-xjenza, fejn il-persentaġġ ta' studenti li jilħqu livell edukattiv baxx żdied minn 16 % fl-2012 għal 20.6 % fl-2015.

Il-persuni li jitwieldu f'pajjiżi li mhumiex parti mill-UE huma partikolarment vulnerabbli.

Ta' sikwit, dawn il-persuni jkunu esposti għal diversi riskji u żvantaġġi, fosthom li jkollhom ġenituri bi ftit ħiliet jew b'ħiliet ta' livell baxx, li d-dar ma jitkellmux il-lingwa lokali, li jkollhom aċċess għal inqas riżorsi kulturali u li jbatu minn iżolament u minn nuqqas ta' netwerks soċjali fil-pajjiż tal-immigrazzjoni.

Iż-żgħażagħ bi sfond ta' migrazzjoni jinsabu f'riskju ikbar li ma jmorrux tajjeb fl-iskola u li jirtiraw mill-iskola qabel iż-żmien.

Fl-2016, sa 33.9 % tal-persuni bl-età ta' bejn it-30 u l-34 sena li jgħixu fl-UE iżda li twieldu f'pajjiż li mhux parti mill-UE kellhom livell baxx ta' ħiliet (kellhom livell ta' edukazzjoni tal-iskola sekondarja jew inqas), meta mqabbla ma' 14.8 % biss ta' persuni tamparhom li twieldu fl-UE.

Fl-UE kollha, l-investiment fl-edukazzjoni rkupra mill-kriżi finanzjarja u żdied daqsxejn (b'1 % sena wara sena f'termini reali).

Madwar żewġ terzi tal-Istati Membri rreġistraw żieda.

Erba' pajjiżi żiedu l-investiment b'iżjed minn 5 %.

Fis-17 ta' Novembru, f'Gothenburg, il-Mexxejja tal-UE se jiddiskutu dwar l-Edukazzjoni u l-Kultura bħala parti minn ħidmiethom biex “Nibnu l-ġejjieni tagħna flimkien”.

Il-Kummissjoni Ewropea se tippreżenta d-dejta ta' din is-sena fir-rigward tal-Edukazzjoni u t-Taħriġ.

Id-diskussjoni f'Gothenburg se tagħti viżibbiltà lir-riforma tal-edukazzjoni u se tenfasizza is-sinifikat politiku tagħha.

Fil-25 ta' Jannar 2018, il-Kummissarju Navracsics se jospita l-ewwel Summit dwar l-Edukazzjoni li qatt sar fl-UE, u fih se jiġu mistiedna rappreżentanti ta' livell għoli mill-Istati Membri kollha sabiex jiddiskutu kif is-sistemi edukattivi nazzjonali jistgħu jkunu iktar inklużivi u effettivi.

Sfond

Il-Monitoraġġ tal-Edukazzjoni u t-Taħriġ tal-Kummissjoni tal-2017 huwa s-sitt edizzjoni ta' dan ir-rapport annwali li juri kif qed jevolvu s-sistemi tal-edukazzjoni u tat-taħriġ tal-UE billi jiġbor flimkien firxa wiesgħa ta' evidenza.

Dan ikejjel il-progress tal-UE fir-rigward tas-sitt miri tal-Edukazzjoni u tat-Taħriġ għall-2020: (1) Il-persentaġġ ta' dawk li jirtiraw kmieni mill-iskola (bl-età ta' bejn 18-il sena u 24 sena) għandu jkun inqas minn 10 %, (2) il-persentaġġ ta' dawk bl-età ta' bejn it-30 u l-34 sena li jilħqu livell edukattiv terzjarju għandu jkun minn tal-inqas 40 %, (3) minn tal-inqas 95 % tat-tfal bl-età ta' bejn erba' snin u l-età tal-bidu tal-edukazzjoni primarja għandhom jipparteċipaw fl-edukazzjoni, (4) il-persentaġġ ta' persuni bl-età ta' 15-il sena li ma jilħqux livell edukattiv aċċettabbli fil-qari, fil-matematika u fix-xjenza għandu jkun inqas minn 15 %, (5) 82 % tal-gradwati reċenti mill-edukazzjoni postsekondarja sal-edukazzjoni terzjarja (bl-età ta' bejn l-20 u l-34 sena) li m'għadhomx jirċievu edukazzjoni jew taħriġ għandhom ikollhom impjieg, (6) minn tal-inqas 15 % tal-adulti (bl-età ta' bejn 25 u 64 sena) għandhom jipparteċipaw f'tagħlim formali jew mhux formali.

Il-Monitoraġġ janalizza l-isfidi prinċipali li qed jiffaċċaw is-sistemi edukattivi Ewropej u jippreżenta politiki li bis-saħħa tagħhom dawn jistgħu jagħtu rispons aħjar għall-ħtiġijiet tas-soċjetà u tas-suq tax-xogħol.

Ir-rapport fih paragun bejn il-pajjiżi, 28 rapport dettaljat tal-pajjiżi u paġna web apposta b'dejta u b'informazzjoni addizzjonali.

Il-Pjan ta' Investiment għall-Ewropa, il-programm Erasmus+, il-Fondi Strutturali u ta' Investiment Ewropej, inkluża l-Inizjattiva favur l-Impjieg taż-Żgħażagħ, il-Korp Ewropew ta' Solidarjetà kif ukoll Orizzont 2020 u l-Istitut Ewropew tal-Innovazzjoni u t-Teknoloġija jgħinu biex jiġi xprunat l-investiment u biex jiġu appoġġati l-prijoritajiet ta' politika fl-edukazzjoni.

Għal Iktar Informazzjoni

Il-Monitoraġġ tal-Edukazzjoni u t-Taħriġ tal-2017

Is-sit web tal-Monitoraġġ


Tbassir Ekonomiku tal-Ħarifa 2017: aktar tkabbir f'kuntest ta' politika li qed jinbidel

L-ekonomija taż-żona tal-ewro tinsab fit-triq it-tajba biex din is-sena tikber bl-aktar pass mgħaġġel tagħha f'dawn l-aħħar għaxar snin, bit-tbassir tat-tkabbir reali tal-PDG ikun ta' 2.2 %.

Dan huwa sostanzjalment ogħla milli kien mistenni fir-Rebbiegħa (1.7 %).

L-ekonomija tal-UE kollha kemm hi hija prevista ukoll li taqbeż l-aspettattivi bi tkabbir qawwi ta' 2.3 % din is-sena (li huwa aktar mill-1.9 % tar-Rebbiegħa).

Skont it-Tbassir tal-Ħarifa li ħareġ illum, il-Kummissjoni Ewropea qed tistenna li t-tkabbir ikompli kemm fiż-żona tal-ewro kif ukoll fl-UE b'2.1 % fl-2018 u 1.9 % fl-2019 (fit-Tbassir tar-Rebbiegħa: 2018: 1.8 % fiż-żona tal-ewro, 1.9 % fl-UE).

Il-Viċi President għall-Ewro u d-Djalogu Soċjali, Valdis Dombrovskis, responsabbli wkoll mill-Istabbiltà Finanzjarja, mis-Servizzi Finanzjarji u mill-Unjoni tas-Swieq Kapitali, qal: “Kumplessivament l-ekonomija tal-UE qed taħdem tajjeb.

It-tkabbir ekonomiku u l-ħolqien tal-impjiegi huma robusti, l-investiment qed jerġa' jqum fuq saqajh u d-defiċit u d-dejn tal-gvern qed jonqsu gradwalment.

Hemm ukoll sinjali li l-proċess ta' konverġenza fid-dħul reali qed jirpillja.

Madankollu, hemm differenzi sinifikanti bejn l-Istati Membri, fejn is-suq tax-xogħol ta' xi wħud minnhom għadu mhux sod biżżejjed.

Jeħtieġ li l-politiki tagħna jibqgħu ffukati b'mod sod fuq li t-tkabbir ekonomiku jkun sostenibbli u inklużiv.

Dan ifisser politiki makroekonomiċi orjentati lejn l-istabbiltà kif ukoll riformi biex tiżdied il-produttività, l-adattabilità għall-bidla u biex jiġi żgurat li l-benefiċċji tat-tkabbir ikunu mifruxin b'mod wiesa' fis-soċjetajiet tagħna.”

Il-Kummissarju għalld-Affarijiet Ekonomiċi u Finanzjarji, it-Tassazzjoni u d-Dwana, Pierre Moscovici, qal: “Wara ħames snin ta' rkupru moderat, it-tkabbir Ewropew issa aċċellerat.

Qed ikollna aħbarijiet tajbin minn diversi bnadi, b'aktar ħolqien ta' xogħol, aktar investiment u finanzi pubbliċi li qed jissaħħu.

Madankollu fadal sfidi li ġejjin minn livelli għoljin ta' dejn u żiedet fil-pagi kajmani.

Hemm bżonn ta' sforz determinat mill-Istati Membri biex jiġi żgurat li din l-espansjoni tkompli u li r-riżultati tagħha jinqasmu bejn kulħadd.

Barra minn dan, huma meħtieġa konverġenza strutturali u tisħiħ taż-żona tal-ewro biex jagħmluha aktar reżiljanti għall-iskozzi tal-futur u biex jittrasformawha f'mutur ta' prosperità kondiviża.

Il-ġimgħat li ġejjin se jkunu deċiżivi fuq dan il-front.”

It-tkabbir qabeż l-aspettattivi, iżda huwa mistenni li jonqos xi ftit

L-ekonomija Ewropea, li din is-sena kellha prestazzjoni ferm aħjar milli kien mistenni, kienet xprunata minn konsum privat reżiljenti, tkabbir aktar b'saħħtu madwar id-dinja u rata ta' qgħad li naqqset.

L-investiment qed jirpilja wkoll fil-kuntest ta' kundizzjonijiet ta' finanzjament favorevoli u sentiment ekonomiku konsiderevolment aktar ottimist hekk kif l-inċertezza naqqset.

L-ekonomiji tal-Istati Membri kollha qed jespandu u s-swieq tax-xogħol tagħhom jitjiebu, iżda l-pagi qed jiżdiedu bil-mod wisq.

Kuntest ta' politika li qed jinbidel

Għalkemm l-irkupru ċikliku issa ilu għaddej mingħajr interruzzjoni għal 18-il trimestru, għadu ma lestiex, u pereżempju għad hemm debbolezzi sinifikanti fis-suq tax-xogħol u żieda baxxa u mhux normali fil-pagi.

It-tkabbir tal-PDG u l-inflazzjoni għadhom għalhekk dipendenti fuq is-sostenn politiku.

Il-Bank Ċentrali Ewropew żamm politika monetarja akkomodanti ħafna minkejja li xi banek ċentrali oħra madwar id-dinja bdew jgħollu r-rati tal-imgħax.

Għadd ta' Stati Membri taż-żona tal-ewro huma mistennija jadottaw politiki fiskali espansjonarji fl-2018 iżda l-pożizzjoni fiskali ġenerali taż-żona tal-ewro hija mistennija li tibqa' pjuttost newtrali.

Il-qgħad kompla jonqos iżda s-suq tax-xogħol għadu mhux sod biżżejjed

Il-ħolqien tal-impjiegi kien sostenut u l-kondizzjonijiet tas-suq tax-xogħol huma mistennija li jibbenefikaw mill-espansjoni xprunata mid-domanda domestika, minn żieda moderata fis-salarji u minn riformi strutturali implimentati f'xi Stati Membri.

Il-qgħad fiż-żona tal-ewro huwa mistenni li jilħaq medja ta' 9.1 % din is-sena, l-aktar livell baxx mill-2009, peress li l-għadd totali ta' nies impjegati se jitla' għal livell rekord.

Matul is-sentejn li ġejjin, il-qgħad mistenni jonqos aktar għal 8.5 % fl-2018 u 7.9 % fl-2019.

Fl-UE, ir-rata tal-qgħad hija projjettata għal 7.8 % din is-sena, 7.3 % fl-2018 u 7.0 % fl-2019.

Il-ħolqien tax-xogħol huwa mistenni li jkun moderat, hekk kif f'xi pajjiżi l-inċentivi fiskali temporanji jgħibu u jfeġġu nuqqasijiet ta' ħiliet f'xi pajjiżi oħrajn.

Il-prospetti tal-inflazzjoni huma baxxi fi sfond ta' żieda fil-pagi dgħajfa

Ir-rata nominali tal-inflazzjoni tal-prezzijiet għall-konsumatur varjat matul l-ewwel disa' xhur tas-sena taħt l-influwenza tal-effetti bażi tal-enerġija.

L-inflazzjoni prinċipali, li teskludi l-prezzijiet tal-enerġija u l-ikel mhux ipproċessat, b'kuntrast, kienet qed tiżdied iżda għadha baxxa u dan jirrifletti l-impatt ta' perjodu mtawwal ta' inflazzjoni baxxa, tkabbir dgħajjef tal-pagi kif ukoll li fadal problemi fis-suq tax-xogħol.

Kollox ma' kollox, l-inflazzjoni mistennija tilħaq medja ta' 1.5 % fiż-żona tal-ewro din is-sena u mistennija tinżel għal 1.4 % fl-2018 qabel ma titla' għal 1.6 % fl-2019.

Il-finanzi pubbliċi jibbenefikaw minn kundizzjonijiet ċikliċi aħjar

Il-finanzi pubbliċi fiż-żona tal-ewro huma previsti li jittejbu aktar milli kien mistenni fir-Rebbiegħa, l-aktar minħabba li t-tkabbir reġa' qabad ir-ritmu.

Il-bilanċ nominali tal-gvern mistenni jitjieb fi kważi l-Istati Membri kollha.

Jekk wieħed jassumi li ma jkun hemm l-ebda bidla fil-politika, il-proporzjon id-defiċit mal-PDG tal-amministrazzjoni pubblika mistenni jinżel għal 0.8 % fl-2019 (1.1 % fl-2017 u 0.9 % fl-2018), filwaqt li l-proporzjon tad-dejn mal-PDG huwa previst li jinżel għal 85.2 % (89.3 % fl-2017 u 87.2 % fl-2018).

Ir-riskji huma ftit jew wisq bilanċjati

Ir-riskji li l-iżviluppi ekonomiċi jistgħu jkunu aħjar jew agħar minn dawk imbassra huma pjuttost bilanċjati.

Ir-riskji prinċipali huma esterni u huma marbuta mat-tensjonijiet ġeopolitiċi elevati (pereż. fil-peniżola Koreana), possibbilment kundizzjonijiet finanzjarji globali aktar stretti (pereż. minħabba żieda fl-averżjoni mir-riskji), l-aġġustament ekonomiku fiċ-Ċina jew l-estensjoni ta' politiki protezzjonisti.

Fl-Unjoni Ewropea r-riskji negattivi huma marbuta mal-eżitu tan-negozjati tal-Brexit, apprezzament aktar b'saħħitu tal-ewro, u rati ogħla tal-imgħax fuq perjodu twil.

Min-naħa l-oħra, tnaqqas fl-inċertezza u sentiment li qed jitjieb fl-Ewropa jistgħu jwasslu għal tkabbir aktar b'saħħtu milli mbassar u l-istess jistgħu jagħmlu fil-bqija tad-dinja.

Għar-Renju Unit, suppożizzjoni purament teknika għall-2019

Minħabba n-negozjati li għaddejjin dwar it-tluq tar-Renju Unit mill-UE, il-projjettazzjonijiet tagħna għall-2019 huma bbażati fuq suppożizzjoni purament teknika li t-termini tar-relazzjonijiet kummerċjali mar-Renju Unit jibqgħu l-istess.

Dan huwa għal raġunijiet ta' tbassir biss u ma għandu l-ebda influwenza fuq it-taħtidiet li għaddejjin fil-kuntest tal-proċess tal-Artikolu 50.

Kuntest

Dan it-tbassir huwa bbażat fuq sett ta' suppożizzjonijiet tekniċi li jikkonċernaw ir-rati tal-kambju, ir-rati tal-imgħax u l-prezzijiet tal-komoditajiet b'data limitu tat-23 ta' Ottubru 2017.

Rigward id-dejta kollha l-oħra li dieħla, inklużi s-suppożizzjonijiet dwar il-politiki tal-gvern, dan it-tbassir iqis l-informazzjoni sa, u li tinkludi, it-23 ta' Ottubru 2017.

Sakemm ma jiġux imħabbra politiki b'mod kredibbli u speċifikati fid-dettall, it-tbassir jassumi li ma jkun hemm l-ebda bidla fil-politika.

Mill-2018, il-Kummissjoni Ewropea se terġa' tibda tippubblika żewġ previżjonijiet komprensivi (fir-Rebbiegħa u fil-Ħarifa) u żewġ previżjonijiet interim (fix-Xitwa u fis-Sajf) kull sena, minflok it-tliet previżjonijiet komprensivi fix-Xitwa, fir-Rebbiegħa u fil-Ħarifa li kienet qed toħroġ kull sena sa mill-2012.

Il-previżjonijiet interim se jkopru l-PDG annwali u ta' kull tliet xhur u l-inflazzjoni għas-sena attwali u s-snin ta' wara għal kull Stat Membru u għaż-żona tal-ewro, kif ukoll l-aggregati tal-UE.

Ir-ritorn lejn il-mudell ta' tbassir preċedenti jġib lura l-iskeda tal-previżjonijiet tal-Kummissjoni f'konformità ma' dawk ta' istituzzjonijiet oħrajn (pereż. il-Bank Ċentrali Ewropew, il-Fond Monetarju Internazzjonali, l-Organizzazzjoni għall-Kooperazzjoni Ekonomika u l-Iżvilupp).

Għal aktar tagħrif

Id-dokument sħiħ: Tbassir Ekonomiku tal-Ħarifa 2017:

Segwi lill-Viċi President Dombrovskis fuq Twitter: @VDombrovskis

Segwi lill-Kummissarju Moscovici fuq Twitter: @pierremoscovici

Segwi DĠ ECFIN fuq Twitter: @ecfin

Stqarrija għall-istampa: Tbassir Ekonomiku għar-Rebbiegħa 2017: imbassar tkabbir stabbli

Id-dokument sħiħ: It-Tbassir Ekonomiku għar-Rebbiegħa 2017


Rapport: Ftehimiet kummerċjali tal-UE fis-seħħ qed jagħtu benefiċċji tanġibbli

Rapport ġdid tal-Kummissjoni jenfasizza r-riżultati pożittivi tal-ftehimiet kummerċjali eżistenti tal-UE u jidentifika oqsma għal titjib.

L-UE llum ippubblikat rapport li jivvaluta l-implimentazzjoni tal-ftehimiet kummerċjali eżistenti tagħha.

Dan ir-rapport orizzontali huwa l-ewwel wieħed tax-xorta tiegħu u jitfa' dawl fuq x'jiġri wara li jiġu nnegozjati ftehimiet ta' kummerċ u jkunu daħlu fis-seħħ.

Il-pubblikazzjoni hija pass ieħor lejn politika kummerċjali trasparenti u inklużiva b'mod sħiħ, skont l-impenji meħuda mill-Kummissjoni stabbiliti fl-istrateġija tal-UE tal-2015 “Kummerċ għal Kulħadd”.

F'kummenti dwar ir-rapport, il-Kummissarju għall-Kummerċ tal-UE Cecilia Malmström qalet: “Is-suċċess ta' politika kummerċjali tal-UE jitkejjel mhux biss permezz ta' ftehimiet kummerċjali ġodda, iżda wkoll billi jiġi żgurat li l-ftehimiet eżistenti tagħna jagħtu riżultati.

Ir-rapport li ġie ppubblikat illum jikkonferma li l-ftehimiet kummerċjali tagħna jagħtu spinta lill-ekonomija Ewropea: dawn fissru żidiet sinifikanti fl-esportazzjonijiet, li minnhom ibbenefikaw il-kumpaniji tal-UE u l-impjegati tagħhom.

Ninsabu wkoll fit-triq it-tajba f'dak li għandu x'jaqsam mal-impenn konkret mas-sħab tagħna fejn jidħlu l-istandards tax-xogħol u tal-ambjent.

Barra minn hekk, dan ir-rapport għandu lezzjonijiet siewja dwar x'nistgħu nagħmlu aħjar meta nistabbilixxu ftehimiet ġodda.”

B'mod ġenerali, il-ftehimiet tal-UE jidhru li jwasslu għal aktar esportazzjonijiet mill-UE u tkabbir, b'żidiet ewlenin fl-esportazzjoni lejnl, pereżempju:

Ir-rapport juri li ħafna drabi huma s-setturi agrikoli u tal-vetturi bil-mutur tal-UE li jibbenefikaw l-aktar.

Pereżempju, l-esportazzjonijiet tal-karozzi lejn il-Korea t'Isfel żdiedu b'244 % mill-2011 'l hawn, u fil-każ tal-ftehim mal-Kolombja u l-Perù kien hemm żieda ta' 92 % u 73 %, rispettivament, fl-esportazzjonijiet ta' prodotti agrikoli mill-UE.

Ir-rapport jinvestiga wkoll l-impatt tad-dispożizzjonijiet li jinsabu fil-kapitoli “Kummerċ u Żvilupp Sostenibbli”, li jkopru l-protezzjoni tal-ambjent u d-drittijiet tax-xogħol, preżenti fil-ftehimiet iktar ġodda.

Filwaqt li għadu kmieni wisq biex wieħed jiġbed konklużjonijiet ġenerali dwar l-implimentazzjoni tal-għanijiet ta' żvilupp sostenibbli inklużi fil-ftehmiet kummerċjali tal-UE, minħabba li din hija prattika relattivament riċenti, diġà hemm għadd kbir ta' eżempji ta' kollaborazzjoni pożittiva dwar kwistjonijiet li jmorru lil hinn mil-liberalizzazzjoni tal-kummerċ li saru possibbli grazzi għal dawn il-ftehimiet.

L-UE tista' pereżempju tinvolvi ruħha fi kwistjonijiet bħal-libertà ta' assoċjazzjoni, il-vjolenza kontra membri ta' trade unions, it-tħaddim tat-tfal, l-ispezzjonijiet tax-xogħol, in-negozjar kollettiv, il-konsultazzjoni tripartitika, u s-saħħa u s-sigurtà fuq il-post tax-xogħol.

L-ewwel lezzjonijiet enfasizzati fir-rapport fir-rigward tal-implimentazzjoni tal-kapitoli relatati mal-iżvilupp sostenibbli se jidħlu fid-dibattitu usa' tal-Kummissjoni dwar kif tista' tittejjeb l-effikaċja tar-regoli tal-iżvilupp sostenibbli fil-ftehimiet kummerċjali tagħna, ġew imnedija b'dokument ta' diskussjoni f'Lulju ta' din is-sena.

Ir-rapport jidentifika wkoll oqsma għat-titjib sabiex jiżdiedu l-benefiċċji tal-ftehimiet eżistenti.

Minkejja l-impatt pożittiv ġenerali tal-ftehimiet kummerċjali għall-esportazzjonijiet tal-UE, il-kumpaniji tal-UE ma jiħdux vantaġġ sħiħ mill-opportunitajiet offruti.

Pereżempju, il-punt sa fejn in-negozji tal-UE qed jużaw tnaqqis tariffarju huwa aktar baxx fuq in-naħa tal-UE minn dik tas-sħab tagħna.

Għall-esportazzjonijiet lejn pajjiżi fejn hemm fis-seħħ ftehimiet kummerċjali ġodda, il-kumpaniji tal-UE jagħmlu użu minn tnaqqis tad-dazju disponibbli għal madwar 70 % tal-esportazzjonijiet eleġibbli tagħhom, filwaqt li s-sħab tagħna jużaw dak it-tnaqqis tad-dazju f'madwar 90 % tal-każijiet.

Barra minn hekk, għal xi prodotti sensittivi, minflok il-liberalizzazzjoni sħiħa, l-UE u s-sħab tagħha jaqblu dwar ftuħ limitat tas-suq permezz ta' kwoti mingħajr tariffi, magħrufa bħala Kwoti Tariffarji (Tariff Rate Quotas, TRQs).

Ir-rapport juri li dawn il-possibilitajiet ta' spiss ma jintużawx biżżejjed mill-esportaturi tal-UE: għall-ġobon, intużaw biss 4.3 % mill-kwota totali għall-esportazzjonijiet lejn il-Perù, 7.9 % għall-Kolombja u 44 % għall-Amerika Ċentrali.

L-istess jgħodd għall-użu ta' xi TRQs konċessi mill-UE fuq xi prodotti sensittivi, minkejja li dawn il-kwistjonijiet huma fost l-aktar kontroversjali matul in-negozjati.

Ir-rapport jenfasizza aktar il-bżonn ta' sensibilizzazzjoni fost il-kumpaniji tal-UE — b'mod partikolari dawk żgħar u ta' daqs medju — dwar l-opportunitajiet li dawn il-ftehimiet joffru, biex jespandu l-esportazzjonijiet tagħhom u jkabbru n-negozji tagħhom.

Ir-rapport issa se jkun soġġett għal diskussjoni mal-Membri tal-Parlament Ewropew u mar-rappreżentanti tal-Istati Membri fil-Kunsill.

Il-Kummissarju Malmström se tippreżenta r-rapport lill-Ministri tal-Istati Membri fil-laqgħa tal-Kunsill nhar il-Ġimgħa, 10 ta' Novembru.

Dan se jkun ukoll il-bażi għal diskussjoni mas-soċjetà ċivili, bl-okkażjoni li jmiss se tkun Jum il-Politika Kummerċjali tal-UE fil-5 ta' Diċembru fi Brussell.

Aktar informazzjoni

Ir-rapport sħiħ

Skeda informattiva

Blog tal-Kummissarju Malmström: Rieżami tal-ftehimiet kummerċjali tagħna

Ftehimiet kummerċjali tal-UE

Trasparenza tal-politika kummerċjali fil-prattika

Jum il-Politika Kummerċjali tal-UE